**cu privire la aprobarea Conceptului Sistemului informațional ,,Registrul de stat VioData” și a Regulamentului privind modalitatea de ținere a Registrului de stat ,,VioData”**

**------------------------------------------------------------**

În temeiul art. 16 alin. (1) din Legea nr. 71/2007 cu privire la registre (Monitorul Oficial al Republicii Moldova, 2007, nr. 70-73, art. 314), cu modificările ulterioare, art. 22 lit. c) și d) din Legea nr. 467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, Guvernul HOTĂRĂŞTE:

**1.** Se instituie Registrul de stat **,,**VioData**”**.

**2.** Se aprobă:

2.1. Conceptul Sistemului informațional ,,Registrul de stat VioData”, conform anexei nr.1;

2.2. Regulamentul privind modalitatea de ținere a Registrului de stat ,,VioData”, conform anexei nr. 2.

**3.** Asigurarea condițiilor juridice, financiare și organizatorice pentru crearea, administrarea, mentenanța și dezvoltarea Sistemului informațional ,,Registrul de stat VioData” se realizează de către Agenția Națională pentru Prevenirea și Combaterea Violenței împotriva Femeilor și Violenței în Familie, în calitate de posesor al acestuia.

**4.** Realizarea prevederilor prezentei hotărâri se va efectua din contul și în limitele alocațiilor aprobate prin legea bugetară anuală, precum și din alte surse, conform legislației.

**5.** Se abrogă Hotărârea Guvernului nr. 544/2009 cu privire la aprobarea Conceptului Sistemului informațional automatizat „Registrul de stat al cazurilor de violență în familie (Monitorul Oficial al Republicii Moldova, 2009, nr. 143, art. 629), cu modificările ulterioare.

**6.** Controlul asupra executării prezentei hotărâri se pune în sarcina Cancelariei de Stat.

**Prim-ministru Dorin RECEAN**

Contrasemnează:

Viceprim-ministru,

ministrul dezvoltării

economice și digitalizării Doina Nistor

Ministru al afacerilor interne Daniella Misail-Nichitin

Anexa nr. 1

la Hotărârea Guvernului nr. \_\_\_\_\_/2025

**Conceptului Sistemului informațional ,,Registrul de stat VioData”**

**CAPITOLUL I**

**INTRODUCERE**

Violența împotriva femeilor și violența în familie (în continuare – *violență*) constituie în continuare o problemă gravă în Republica Moldova, afectând profund femeile și copiii din toate categoriile sociale. Acest fenomen ia multiple forme, cum ar fi: fizică, emoțională, psihologică, sexuală și economică și are un impact disproporționat asupra femeilor și fetelor, subminând drepturile fundamentale ale acestora și perpetuând inegalitățile de gen. Deși s-au înregistrat progrese semnificative în ultimii ani prin reforme legislative, politici publice și servicii specializate, rămân provocări considerabile legate de gestionarea eficientă a cazurilor, lipsa unei coordonări interinstituționale consolidate și dificultăți în colectarea, analiza și utilizarea coerentă a datelor.

În prezent, datele privind cazurile de violență sunt fragmentate și inconsecvente, ceea ce îngreunează urmărirea eficientă a cazurilor, intervenția în timp util și formularea unor politici bazate pe dovezi. Furnizorii de servicii cum sunt asistenți sociali, cadre medicale, forțe de ordine, nu dispun de o platformă unificată care să permită o gestionare coordonată a cazurilor, păstrând totodată confidențialitatea victimelor. În acest context, devine imperativă dezvoltarea și implementarea unui sistem informațional modern și sigur, destinat managementului integrat al datelor privind violența împotriva femeilor și violența în familie.

Potrivit art. 8 din Legea nr. 45/2007 cu privire la prevenirea și combaterea violenței împotriva femeilor și a violenței în familie, Agenția Națională pentru Prevenirea și Combaterea Violenței în Familie (în continuare - *ANPCV*) are responsabilitatea coordonării politicilor naționale în acest domeniu, inclusiv monitorizarea și evaluarea acestora. Totodată, ANPCV este mandatată să colecteze și să analizeze date administrative și statistici oficiale, să organizeze cercetări și campanii de informare, în colaborare cu autoritățile competente, organizațiile societății civile și partenerii de dezvoltare.

În urma ratificării Convenției de la Istanbul prin Legea nr. 144/2021 și în contextul parcursului de integrare europeană al Republicii Moldova, colectarea de date relevante și elaborarea de statistici compatibile cu cele europene devin obligații strategice și operaționale. În acest sens, crearea unui Sistem informațional național destinat evidenței cazurilor de violență, cu obiective, funcționalități și principii clare, reprezintă un pas esențial pentru consolidarea răspunsului instituțional și pentru asigurarea unei intervenții personalizate, coordonate și eficiente în sprijinul victimelor.

Implementarea unui astfel de sistem va contribui nu doar la îmbunătățirea procesului decizional și a cooperării interinstituționale, ci și la protejarea mai eficientă a victimelor și la promovarea unei societăți mai sigure și mai echitabile pentru toți cetățenii.

**CAPITOLUL II**

**DISPOZIȚII GENERALE**

**1.** Sistemul informațional ,,Registrul de stat VioData” (în continuare – *SI ,,RS VioData”*) reprezintă un sistem informațional automatizat, creat în vederea facilitării procesului de gestionare a datelor privind violența împotriva femeilor și violența în familie și a îmbunătățirii continue a calității serviciilor furnizate/prestate.

**2.** SI ,,RS VioData” reprezintă un punct unic de acces pentru autoritățile şi instituțiile publice în procesul de furnizare a datelor conform indicatorilor naționali aprobați prin acte normative, ce vizează prevenirea și combaterea violenței, precum și a altor informații în conformitate cu reglementările aprobate de ANPCV.

**3.** Destinația principală a SI ,,RS VioData” este formarea resursei informaționale unice de ramură, conținând date despre fluxurile de înregistrare, luare în evidență, asistență, referire, monitorizare și raportare a cazurilor de violență, calculării unor indicatori de monitorizare a performanței, generarea datelor statistice, precum și facilitarea procesului de raportare a indicatorilor naționali aprobați prin acte normative.

**4.** De asemenea, SI „VioData” este destinat pentru susținerea activității organelor de drept, prin oferirea mijloacelor tehnice de colectare, administrare, prelucrare și de interpretare a datelor, emiterea de liste, rapoarte, grafice, date statistice și comparative despre agresori, informarea autorităților publice centrale și a autorităților administrației publice locale, a persoanelor fizice și juridice despre serviciile și programele de reabilitare a agresorilor.

**5.** SI „RS VioData” este găzduit pe platforma tehnologică guvernamentală comună (MCloud) și este compatibil cu platforma de găzduire bazată pe tehnologii de tip container, în vederea utilizării raționale a resurselor.

**6.** În sensul prezentului Concept se utilizează noțiunile definite în Legea nr. 45/2007 cu privire la prevenirea și combaterea violenței împotriva femeilor și a violenței în familie

**7.** Implementarea SI ,,RS VioData” va contribui la:

7.1. eficientizarea colectării și managementului datelor, prin centralizarea informațiilor relevante privind cazurile de violență, facilitând accesul rapid și ușor la informații esențiale pentru autoritățile și instituțiile publice implicate;

7.2. asigurarea acurateței și completitudinii datelor prin colectarea informației corecte și complete, minimizând riscul erorilor și omisiunilor, prin automatizarea procesului de raportare și actualizare a informațiilor în regim real;

7.3. automatizarea proceselor de raportare a indicatorilor naționali stabiliți de actele normative și a obligațiilor instituționale;

7.4. monitorizarea și controlul respectării raportării indicatorilor, precum și asigurarea trasabilității datelor raportate;

7.5. sporirea eficienței intervenției în soluționarea cazurilor de violență împotriva femeilor și de violență în familie și reducerea timpului necesar soluționării acestora;

7.6. facilitarea colaborării între autoritățile și instituțiile cu competențe în prevenirea și combaterea violenței împotriva femeilor și violenței în familie, cum ar fi: ANPCV, organele de poliție, instanțele de judecată, instituțiile din domeniul asistenței sociale, sănătății și educației, organizațiile necomerciale. Sistemul informațional va asigura un flux constant de informații și va contribui la coordonarea mai bună a intervențiilor;

7.7. partajarea rapidă și eficientă a informațiilor relevante între instituțiile, autoritățile publice și organizațiile necomerciale implicate în asistența și protecția victimelor, cu respectarea reglementărilor privind protecția datelor cu caracter personal și a cadrului normativ aplicabil;

7.8. asigurarea unui acces rapid și ușor la informațiile necesare pentru instituțiile și autoritățile publice, reducând timpul de reacție în cazuri de urgență;

7.9. reducerea riscului de deces sau vătămare gravă a victimelor prin intervenții proactive bazate pe date actualizate în timp real;

7.10. automatizarea și simplificarea procedurilor administrative, reducerea birocrației și evitarea duplicării eforturilor de raportare;

7.11. utilizarea instrumentelor de monitorizare și audit pentru verificarea modului în care autoritățile gestionează cazurile, sporind transparența și responsabilizarea instituțiilor;

7.12. generarea de rapoarte și analize statistice detaliate, care vor susține luarea deciziilor bazate pe date reale;

7.13. sporirea gradului de conștientizare publică și responsabilizarea autorităților prin publicarea de rapoarte agregate;

7.14. acordarea suportului informațional pentru organizațiile necomerciale de profil, pentru intervenții eficiente și sprijinirea victimelor;

7.15. sprijinirea evaluării impactului politicilor și programelor din domeniul prevenirii violenței, inclusiv ajustarea strategiilor pe baza datelor colectate;

7.16. identificarea zonelor geografice cu incidență ridicată a violenței și direcționarea eficientă a resurselor umane și financiare;

7.17. sprijinirea procesului de elaborare a politicilor publice și actelor normative, prin furnizarea de date relevante și actualizate autorităților competente;

7.18. asigurarea securității informațiilor confidențiale și prevenirea accesului neautorizat la date sensibile.

**8.** Principiile care stau la baza creării SI ,,RS VioData” sunt:

8.1. *principiul legalității*, care prevede crearea și exploatarea SI ,,RS VioData” în conformitate cu cadrul normativ existent;

8.2. *principiul autenticității datelor*, conform căruia toate datele din sistemele informaționale ale participanților la schimbul de date, furnizate prin intermediul platformei de interoperabilitate (MConnect), se prezumă a fi autentice, se consideră integre și veridice și stau la baza actelor juridice, iar furnizorii de date sunt obligați să asigure integritatea și veridicitatea acestora;

8.3. *principiul plenitudinii datelor*, care vizează asigurarea volumului complet al informației gestionate de SI ,,RS VioData”;

8.4. *principiul integrității*, care presupune păstrarea conținutului și interpretarea univocă în condițiile unor acțiuni accidentale;

8.5. *principiul simplității și comodității utilizării*, care presupune proiectarea și realizarea tuturor aplicațiilor, a mijloacelor tehnice și de program accesibile utilizatorilor sistemului, bazate pe principii ergonomice și logice de concepție;

8.6. *principiul exercitării controlului asupra formării și utilizării SI „VioData”*, care se realizează printr-un ansamblu de măsuri organizatorice de software și hardware, menite să asigure calitatea înaltă a resurselor informaționale de stat formate, siguranța păstrării și acumulării lor, precum și utilizarea acestora în conformitate cu cadrul normativ;

8.7. *principul modularității și scalabilităţii*, care semnifică posibilitatea dezvoltării Sistemului informațional fără modificarea componentelor create anterior;

8.8. *principiul dezvoltării progresive*, care semnifică crearea SI ,,RS VioData” și modificarea continuă a componentelor sale separate în baza tehnologiilor informaționale performante;

8.9. *principiul securității informaționale*, care presupune asigurarea nivelului integrității, exclusivității, accesibilității și eficienței protecției datelor împotriva pierderii, denaturării, deteriorării, modificării, accesului și utilizării neautorizate. Securitatea SI ,,RS VioData” presupune rezistența la atacuri, protecția caracterului confidențial al informației, a integrității și pregătirea pentru lucru atât la nivel de sistem, cât și la nivel de date;

8.10. *principiul interoperabilității SI ,,RS VioData” cu alte sisteme informaționale* se va efectua în conformitate cu cadrul normativ cu privire la schimbul de date și interoperabilitate;

8.11. *principiul confidențialității informației*, presupune răspunderea personală, în conformitate cu cadrul normativ, a persoanelor responsabile de prelucrarea informației în SI ,,RS VioData” pentru utilizarea și difuzarea neautorizată a acesteia;

8.12. *principiul conformității prelucrării datelor cu caracter personal*, prin care se înțelege prelucrarea datelor cu caracter personal ale beneficiarilor SI ,,RS VioData” în conformitate prevederile legislației din domeniul protecției datelor cu caracter personal.

**9.** Sarcinile de bază ale SI ,,RS VioData” sunt:

9.1. crearea și operarea unei platforme digitale specializate pentru colectarea, înregistrarea, urmărirea și arhivarea cazurilor de violență, adaptată nevoilor actorilor instituționali și societății civile;

9.2. centralizarea tuturor datelor esențiale într-o bază unică de date, actualizabilă în regim real, care să permită corelarea cazurilor, trasabilitatea intervențiilor și vizualizarea etapelor procesului de gestionare a cazurilor;

9.3. integrarea sistemului cu alte platforme guvernamentale (justiție, poliție, sănătate, protecție socială), prin intermediul infrastructurii MConnect, pentru asigurarea unui schimb operativ de date și a interoperabilității instituționale;

9.4. oferirea de instrumente digitale pentru documentarea și urmărirea intervențiilor instituțiilor competente de evaluare inițială, referire, protecție, consiliere, în funcție de etapa cazului;

9.5. generarea automată a indicatorilor naționali aprobați prin acte normative, precum și a rapoartelor standardizate și a altor date statistice, necesare pentru raportarea internă, națională și internațională;

9.6. garantarea confidențialității datelor cu caracter personal, printr-un sistem de permisiuni diferențiate, logare securizată, jurnalizare a accesărilor și criptare a datelor sensibile;

9.7. furnizarea de analize și instrumente vizuale și alerte automate pentru sprijinirea deciziilor în materie de intervenție, planificare și alocare de resurse;

9.8. susținerea procesului de evaluare a politicilor prin elaborarea de rapoarte analitice periodice, corelate cu datele colectate, contribuind astfel la o evaluare obiectivă și bazată pe dovezi a eficienței intervențiilor instituționale.

**Capitolul III**

**CADRUL NORMATIV AL SI ,,RS VioData”**

**10.** Dezvoltarea, administrarea și gestionarea SI ,,RS VioData” este reglementată, de următoarele acte normative:

10.1. Legea nr. 467/2003 cu privire la informatizare și la resursele informaționale de stat;

10.2. Legea nr. 71/2007 cu privire la registre;

10.3. Legea nr. 45/2007 privind prevenirea și combaterea violenței împotriva femeilor și violenței în familie;

10.4. Legea nr.133/2011 privind protecția datelor cu caracter personal;

10.5. Legea nr.142/2018 cu privire la schimbul de date și interoperabilitate;

10.6. Legea nr. 144/2021 cu privire la ratificarea Convenției Consiliului Europei privind prevenirea și combaterea violenței împotriva femeilor și a violenței domestice;

10.7. Legea nr. 124/2022 privind identificarea electronică și serviciile de încredere;

10.8. Legea nr. 148/2023 privind accesul la informațiile de interes public;

10.9. Hotărârea Guvernului nr. 1090/2013 privind serviciul electronic guvernamental de autentificare și control al accesului (MPass);

10.10. Hotărârea Guvernului nr. 128/2014 privind platforma tehnologică guvernamentală comună (MCloud);

10.11. Hotărârea Guvernului nr. 405/2014 privind serviciul electronic guvernamental integrat de semnătură electronică (MSign);

10.12. Hotărârea Guvernului nr. 708/2014 privind serviciul electronic guvernamental de jurnalizare (MLog);

10.13. Hotărârea Guvernului nr. 201/2017 privind aprobarea cerințelor minime obligatorii de securitate cibernetică;

10.14. Hotărârea Guvernului nr. 737/2017 pentru aprobarea Regulamentului cu privire la normele de creare a serviciilor de rețea și termenul de implementare a acestora;

10.15. Hotărârea Guvernului nr. 414/2018 cu privire la măsurile de consolidare a centrelor de date în sectorul public și de raționalizare a administrării sistemelor informaționale de stat;

10.16. Hotărârea Guvernului nr. 211/2019 privind platforma de interoperabilitate (MConnect);

10.17. Hotărârea Guvernului nr. 376/2020 pentru aprobarea Conceptului serviciului guvernamental de notificare electronică (MNotify) și a Regulamentului privind modul de funcționare și utilizare a serviciului guvernamental de notificare electronică (MNotify);

10.18. Hotărârea Guvernului nr. 323/2021 pentru aprobarea Conceptului Sistemului informațional „Catalogul semantic” și a Regulamentului privind modul de ținere a Registrului format de Sistemul informațional „Catalogul semantic”;

10.19. Hotărârea Guvernului nr. 332/2023 privind aprobarea Programului național privind prevenirea și combaterea violenței față de femei și a violenței în familie pentru anii 2023-2027;

10.20. Hotărârea Guvernului nr. 926/2023 privind aprobarea Regulamentului cu privire la organizarea și funcționarea Agenției Naționale de Prevenire și Combatere a Violenței Împotriva Femeilor și a Violenței în Familie;

10.21. Hotărârea Guvernului nr. 650/2023 cu privire la aprobarea Strategiei de transformare digitală a Republicii Moldova pentru anii 2023-2030;

10.22. Reglementarea tehnică „Procesele ciclului de viață al software-ului” RT 38370656-002:2006, aprobată prin Ordinul ministrului dezvoltării informaționale nr. 78/2006;

10.23. Ordinul interministerial nr.153/1043/1042/293 din 08.10.2014 cu privire la aprobarea Fișei de sesizare a cazului suspect de violență, neglijare, exploatare și trafic al copilului;

10.24. Ordinul comun al ministrului muncii și protecției sociale, ministrului afacerilor interne, ministrului sănătății, ministrului justiției și Președintelui Consiliului Național pentru Asistență Juridică Garantată de Stat nr. 48/298/610/162/5 din 22 iunie 2022 cu privire la aprobarea Instrucțiunii privind mecanismul de cooperare intersectorială în cazurile de violență împotriva femeilor și violență în familie.

**Capitolul IV**

**SPAȚIUL FUNCȚIONAL al SI ,,RS VioData”**

**11.** Funcțiile de bază ale SI ,,RS VioData” sunt:

11.1. formarea resursei informaționale privind datele referitoare la domeniul de prevenire și combatere a violenței față de femei și a violenței în familie;

11.2. asigurarea la nivel de stat a evidenței unice cu privire la cazurile de violență;

11.3. integrarea cu servicii de suport pentru asistență și protecție a victimelor (adăposturi, consiliere psihologică, juridică), pentru a oferi un suport direct și coordonat;

11.4. înregistrarea cazurilor, prin crearea rapidă a unui dosar electronic pentru fiecare caz nou, care conține informații esențiale despre victimă, agresor, tipul de violență, circumstanțele incidentului și evaluarea inițială.

11.5. stabilirea și crearea planurilor de acțiune/intervenție personalizate, care să includă măsuri de protecție, sprijin psihologic, asistență legală;

11.6. documentarea detaliată a relației dintre victimă și agresor, a frecvenței violenței, gradului de risc, situației copiilor aflați la întreținere, precum și colectarea de date dezagregate necesare pentru analiză și raportare;

11.7. urmărirea progresului asupra acțiunilor și deciziilor instituțiilor implicate prin dezvoltarea funcționalităților pentru monitorizarea evoluției cazurilor, inclusiv notarea întâlnirilor, a evaluărilor din partea victimelor;

11.8. asigurarea unei platforme unice de comunicare care facilitează schimbul rapid și securizat de informații între toți actorii implicați în gestionarea cazurilor de violență (asistenți sociali, psihologi, poliție, autorități legale și organizații necomerciale);

11.9. generarea și crearea de rapoarte detaliate despre fiecare caz și despre evoluțiile și/sau stagnările observate, pentru a sprijini deciziile la nivel organizațional;

11.10. analiza datelor prin utilizarea instrumentelor analitice pentru a identifica modele și tendințe în domeniul de combatere a violenței față de femei și în familie, sprijinind dezvoltarea de politici și intervenții mai eficiente;

11.11. transmiterea alertelor sau notificărilor către autoritățile competente ori organizațiile de suport, în cazul apariției unor evenimente noi sau modificării situației unui caz;

11.12. asigurare și protecție a datelor personale ale victimelor și agresorilor, respectând cadrul normativ cu privire la protecția datelor cu caracter personal;

11.13. îmbunătățirea transparenței și a capacităților de raportare prin generarea de rapoarte regulate și detaliate pentru Ministerul Afacerilor Interne și ANPCV;

11.14. asigurarea interoperabilității cu alte sisteme informaționale pentru preluarea datelor în scopul formării resursei informaționale și furnizarea către instituțiile mandatate cu acest drept;

11.15. asigurarea vizualizării, descărcării și transformării datelor în interfețe grafice clare și ușor de utilizat;

11.16. colectarea, prelucrarea, păstrarea şi actualizarea informației cu privire la managementul cazurilor de violență;

11.17. generarea rapoartelor statistice cu privire la managementul cazurilor de violență în baza datelor înregistrate.

**12.** SI ,,RS VioData” are următoarele contururi funcționale:

12.1. Conturul *,,administrare”*, cu următoarele funcții:

12.1.1. asigurarea vizualizării, explorarea și administrarea bazelor de date ale sistemului informațional;

12.1.2. definirea și gestionarea drepturilor de acces ale utilizatorilor;

12.1.3. administrarea registrelor și înregistrărilor;

12.1.4. setări de acces configurabile pentru utilizatori conform drepturilor acordate;

12.1.5. asigurarea securității, protecției și păstrării informațiilor;

12.1.6. realizarea auditului de date ș a jurnalizării accesului;

12.1.7. asigurarea interfeței multilingve;

12.1.8. adaptarea designului receptiv la diferite dispozitive folosite de către utilizatori;

12.1.9. configurarea conținutului și aspectului interfeței publice;

12.2. Conturul *„managementul raportării cazurilor de violență”* cu următoarele funcții:

12.2.1. permite introducerea, structurarea și clasificarea automată a datelor privind tipul de violență cum ar fi: fizică, sexuală, psihologică, spirituală, economică sau alte forme asociate infracțiunilor conexe, precum și asocierea acestora cu profilurile victimei și ale agresorului, cu identificatori unici și legături între entități);

12.2.2. oferă posibilitatea de a selecta și înregistra instituția raportoare printr-un meniu prestabilit (forțe de ordine, sănătate, asistență socială, educație etc.), inclusiv atribuirea automată a unui cod de sursă a raportării și a datei de înregistrare;

12.3. Conturul *,,urmărire a cazurilor”*, cu următoarele funcții:

12.3.1. urmărirea statutului cazului: deschis, în desfășurare, închis, respins, referit, inactiv;

12.3.2. permite introducerea și actualizarea datelor demografice ale persoanelor implicate în caz, cu câmpuri predefinite (nume, prenume, vârstă, gen, locație, statut de dizabilitate);

12.3.3. evaluarea riscurilor și nevoilor victimei pe tipuri și profil de risc;

12.3.4. intervenții de urgență în caz de necesitate;

12.4. Conturul *,,urmărire a referirilor”*, cu următoarele funcții:

12.4.1. informații despre istoricul cazurilor și serviciile accesate;

12.4.2. servicii medicale – înregistrarea referirilor către sectorul sănătății;

12.4.3. suport juridic – înregistrarea asistenței juridice oferite;

12.4.4. servicii de adăpost (plasament) – monitorizarea plasamentului victimelor în centrele de adăpost, evidența duratei șederii și a eventualelor modificări privind statutul acestora;

12.4.5. servicii sociale – urmărirea referirilor către serviciile sociale, inclusiv prestații sociale;

12.5. Conturul *„caz de violență”* care presupune:

12.5.1. evidența plângerilor, a denunțurilor, a autodenunțurilor, a sesizărilor și a altor informații despre actele de violență împotriva femeilor și de violență în familie parvenite de la cetățeni, organul de constatare, autorități, organizații și de la instituții cu privire la:

15.5.1.1. situațiile de conflict în familie, în special cele care au un caracter sistematic, chiar dacă acestea se încadrează sau nu în norma penală sau contravențională;

12.5.1.2. actele de violență împotriva femeilor și violență fizică, psihologică, sexuală, economică sau spirituală în familie;

12.5.1.3. aplicarea măsurilor de protecție;

12.5.1.4. emiterea hotărârilor judecătorești;

12.5.2. evidența cazurilor înregistrate de violență împotriva femeilor și violență în familie în familie care se referă la:

12.5.2.1. autoritatea sau instituția care a înregistrat cazul de violență împotriva femeilor și violență în familie:

12.5.2.1.1. numărul de identificare de stat al persoanei juridice (în continuare – IDNO);

12.5.2.1.2. denumirea autorității;

12.5.2.2. data și locul înregistrării cazului;

12.5.2.3. data, ora și locul producerii cazului;

12.5.2.4. sesizarea și modul de sesizare;

12.5.2.5. date despre încadrarea cazului în tipul de violență împotriva femeilor și violență în familie:

12.5.2.5.1. violență fizică;

12.5.2.5.2 . violență sexuală;

12.5.2.5.3. violență psihologică;

12.5.2.5.4. violență economică;

12.5.2.5.5. violența spirituală;

12.5.2.6. încadrarea juridică (penală sau contravențională);

12.5.2.7. etapa procesului penal/procesului contravențional;

12.5.2.8. decizia pe cauza penală/contravențională adoptată;

12.5.2.9. subiecții violenței:

12.5.2.9.1. IDNP-ul agresorului;

12.5.2.9.2. IDNP-ul victimei;

12.5.2.10. relația dinte subiecți:

12.5.2.10.1. în condiția de conlocuire:

12.5.2.10.1.1. persoanele aflate în căsătorie;

12.5.2.10.1.2. persoanele aflate în proces de divorț;

12.5.2.10.1.3. persoanele în privința cărora a fost instituită o măsură de ocrotire judiciară;

12.5.2.10.1.4. rudele;

12.5.2.10.1.5. afinii rudelor;

12.5.2.10.1.6. soții rudelor;

12.5.2.10.1.7. persoanele aflate în relații asemănătoare celor dintre soți (concubinaj);

12.5.2.10.1.8. persoanele aflate în relații dintre părinți și copii, precum și persoanele aflate în relații asemănătoare dintre părinți și copii (de exemplu: relațiile dintre copii și concubinul/concubina părintelui/tutorelui/curatorului; dintre copii și părintele vitreg; dintre copiii aflați sub tutelă/curatelă și tutorele/curatorul; dintre copii și soțul/soția tutorelui/curatorului; dintre copii și rudele tutorelui/curatorului sau rudele concubinului/concubinei acestuia).;

12.5.2.10.2. în condiția de locuire separată:

12.5.2.10.2.1. persoanele aflate în căsătorie;

12.5.2.10.2.2. persoanele aflate în divorț;

12.5.2.10.2.3. rudele;

12.5.2.10.2.4 afinii rudelor;

12.5.2.10.2.5. persoanele în privința cărora a fost instituită o măsură de ocrotire judiciară;

12.5.2.10.2.6. persoanele care se află ori s-au aflat în relații asemănătoare celor dintre soți (concubinaj);

12.5.2.10.2.7. persoanele aflate în relații dintre părinți și copii, precum și persoanele aflate în relații asemănătoare dintre părinți și copii (de exemplu: relațiile dintre copii și concubinul/concubina părintelui/tutorelui/curatorului; dintre copii și părintele vitreg; dintre copiii aflați sub tutelă/curatelă și tutorele/curatorul; dintre copii și soțul/soția tutorelui/curatorului; dintre copii și rudele tutorelui/curatorului sau rudele concubinului/concubinei acestuia etc.);

12.5.2.11. reținerea, arestarea sau condamnarea persoanei pentru acte de violență împotriva femeilor și violență în familie.

12.6. Conturul *„evidența agresorilor și victimei”* se referă la:

12.6.1. datele de identificare:

12.6.1.1. IDNP;

12.6.1.2. numele, prenumele;

12.6.1.3. data nașterii;

12.6.1.4. domiciliul;

12.6.2. date despre profil:

12.6.2.1. sexul;

12.6.2.2. relația dintre agresor și victimă;

12.6.2.3. cetățenia;

12.6.2.4. starea civilă;

12.6.2.5. nivelul de studii;

12.6.2.6. statutul de muncă;

12.6.2.7. persoanele aflate la întreținere;

12.6.2.8. apartenența etnică;

12.6.2.9. dizabilitatea;

12.6.2.10. antecedentele penale;

12.6.2.11. deciziile adoptate în privința agresorului (deciziile emise de instanțele de judecată sau de alte autorități competente cu privire la aplicarea sancțiunilor, măsurilor de constrângere sau altor măsuri față de agresor);

12.6.2.12. restricțiile aplicate prin ordonanța de protecție/ordinul de restricție de urgență;

12.6.2.13. prezența sarcinii la victimă (graviditate);

12.6.2.14. deciziile emise în privința victimei (deciziile emise de instanțele de judecată sau de autoritățile competente privind protecția, asistența, evaluarea riscului sau intervenția în cazurile ce vizează victima);

12.6.2.15. măsurile de protecție a victimei, aplicate;

12.7. Conturul *„evidența măsurilor de protecție”* include instrumente de evaluare a riscurilor și letalității, de emitere a ordinelor de restricție de urgență și a ordonanțelor de protecție emise de instanțele de judecată, aplicată agresorului și se referă la:

12.7.1. obligarea de a părăsi temporar locuința comună ori de a sta departe de locuința victimei, fără a decide asupra modului de proprietate asupra bunurilor;

12.7.2. obligarea de a sta departe de locul aflării victimei, la o distanță ce ar asigura securitatea acesteia, excluzând și orice contact vizual cu victima sau cu copiii acesteia, cu alte persoane dependente de ea;

12.7.3. interzicerea oricărui contact, inclusiv telefonic, prin corespondență sau în orice alt mod, cu victima sau cu copiii acesteia, cu alte persoane dependente de ea;

12.7.4. interzicerea să se apropie de anumite locuri: locul de muncă al victimei, locul de studii al copiilor, alte locuri determinate pe care persoana protejată le frecventează;

12.7.5. obligarea de a contribui la întreținerea copiilor pe care îi are în comun cu victima;

12.7.6. obligarea de a participa la un program special de tratament sau de consiliere, dacă o asemenea acțiune este determinată de instanța de judecată ca fiind necesară pentru reducerea violenței sau pentru eliminarea ei;

12.7.7. obligarea de a face un examen medical privind starea psihică şi dependența de droguri/alcool şi, dacă există avizul medical care confirmă dependența de droguri/alcool, de a face un tratament medical forțat de alcoolism/narcomanie;

12.7.8. limitarea drepturilor în privința bunurilor comune cu victima;

12.7.9. stabilirea unui regim temporar de vizitare a copiilor săi minori;

12.7.10. interzicerea de a păstra şi a purta armă;

12.7.11. alte hotărâri judecătorești”;

12.8. Conturul *,,raportare și analiză”*, cu următoarele funcții:

12.8.1. facilitarea procesului de raportare de către instituțiile responsabile a indicatorilor naționali aprobați prin acte normative;

12.8.2. definirea și editarea șabloanelor/modelelor standard de rapoarte care vor fi completate de instituțiile furnizori;

12.8.3. crearea de rapoarte care să permită salvarea configurației acestora pentru utilizare ulterioară;

12.8.4. asigurarea evidenței datelor raportate;

12.8.5. asigurarea posibilități de respingere și actualizare a datelor prezentate;

12.8.6. asigurarea vizualizării și descărcării datelor în funcție de rolul și permisiunile utilizatorului;

12.8.7. generarea de rapoarte statistice;

12.8.8. calcularea indicatorilor de performanță pentru gestionarea cazurilor;

12.8.9. crearea de tablouri de bord sub formă de grafice, tabele și liste cu informații agregate;

12.8.10. oferirea mecanismului de exportare a rapoartelor cel puțin în formate PDF, CSV și încărcare în Excel;

12.9. Conturul *,,acces autorizat”*, cu următoarele funcții:

12.9.1. oferirea accesului prin autentificare cu semnătura electronică prin Serviciul electronic guvernamental de autentificare și control al accesului (MPass);

12.9.2. oferirea utilizatorilor autorizați acces bazat pe roluri la o interfață centralizată cu o imagine de ansamblu a documentelor, rapoartelor și notificărilor în dependență de permisiunile stabilite;

12.9.3. permiterea utilizatorilor autorizați să filtreze, să sorteze și să caute date printr-un acces rapid din interfață;

12.9.4. afișarea istoricului schimbărilor realizate în rapoarte bazate pe indicatori;

12.9.5. permiterea oferirii împuternicirilor de semnare a documentelor;

12.9.6. afișarea alertelor și avertismentelor pe tabloul de bord pentru probleme semnalate, notificări;

12.10. Conturul *,,administrare și control”*, cu următoarele funcții:

12.10.1. crearea și publicarea conținutului pentru SI „VioData”;

12.10.2. gestionarea conturilor de utilizatori și drepturilor acestora;

12.10.3. asigurarea integrității logice a sistemului;

12.10.4. asigurarea securității și protecției informației în cadrul sistemului;

12.10.5. gestionarea copiilor de rezervă;

12.10.6. expedierea notificărilor;

12.10.7. jurnalizarea evenimentelor de sistem;

12.10.8. monitorizarea performanței sistemului;

12.10.9. acordarea suportului tehnic și mentenanță;

12.11. Conturul *„gestionarea nomenclatoarelor SI ,,RS VioData”* conține instrumentele de creare și de modificare a listelor interne ale valorilor ce vor fi introduse în actele de evidență în procesul utilizării SI ,,RS VioData”, în cazurile de violență împotriva femeilor și violență în familie, pentru evitarea erorilor umane. Acestea includ articole din Codul penal al Republicii Moldova nr. 985/2002, Codul contravențional al Republicii Moldova nr. 218/2008, Codul de procedură civilă a Republicii Moldova nr. 225/2003, din Codul de executare al Republicii Moldova nr. 443/2004, prevederile actelor normative, lista instituțiilor, a organelor de stat, a municipiilor, a orașelor, a străzilor.

**13.** Interfața utilizator a SI ,,RS VioData”:

13.1. va oferi o interfață ergonomică, intuitivă și accesibilă tuturor tipurilor de utilizatori. Interfața utilizator a platformei va reprezenta un design grafic, echilibrat, distinct și adaptabil pentru majoritatea dispozitivelor utilizate (smartphone, tabletă, calculator desktop, notebook);

13.2. va furniza o interfață în limbile română, rusă și engleză;

13.3. va furniza o interfață personalizată fiecărei categorii de utilizatori și aplicații în funcție de categoriile utilizatorilor (drepturile și rolurile acestora).

**Capitolul V**

**STRUCTURA ORGANIZAȚIONALĂ A SI ,,RS VioData”**

**14.** Proprietarul SI ,,RS VioData” este statul.

**15.** Posesorul și Deținător este Agenția Națională pentru Prevenirea și Combaterea Violenței împotriva Femeilor și Violenței în Familie, care asigură condițiile juridice, financiare și organizatorice pentru crearea, administrarea, mentenanța și dezvoltarea sistemului.

**16.** Administratorul tehnic al SI „RS VioData” este Instituția Publică Serviciul Tehnologia Informației și Securitate Cibernetică, care își exercită atribuțiile în conformitate cu cadrul normativ privind administrarea tehnică a resurselor și sistemelor informaționale de stat.

**17.** Utilizatorii SI ,,RS VioData” sunt:

17.1. Utilizatori interni:

17.1.1. administratorul de sistem – persoana responsabilă de gestiunea și menținerea operațională a sistemului informatic, efectuarea activităților de administrare;

17.1.2. Managerul de conținut - persoana care este responsabilă de completarea SI ,,RS VioData” cu conținut. Managerul de conținut accesează funcționalitățile avansate ale SI ,,RS VioData”, operează cu conținutul, în limita rolului și drepturilor de acces oferite;

17.2. Utilizatorii externi ai SI ,,RS VioData” sunt reprezentați de autoritățile și instituțiile publice mandatate cu dreptul de a accesa, cu titlu gratuit, anumite categorii de date, precum și de persoanele juridice de drept privat și persoanele fizice, care, în calitate de utilizatori neautorizați, pot vizualiza exclusiv informațiile depersonalizate publicate prin interfața publică a sistemului.

**18.** Utilizatorii și rolurile acestora vor fi gestionate prin intermediul serviciului electronic guvernamental de autentificare și control al accesului (MPass). SI ,,RS VioData” va prelua rolurile utilizatorilor din serviciul electronic guvernamental de autentificare și control al accesului (MPass)”.

**Capitolul VI**

**DOCUMENTELE DE BAZĂ ALE SI ,,RS VioData”**

**19.** Documentele de bază ale SI ,,RS VioData” se clasifică după cum urmează:

19.1. documente de intrare;

19.2. documente de ieșire;

19.3. documente tehnologice.

**20.** Documentele de intrare ale SI ,,RS VioData” sunt considerate:

20.1. formulare de raportare a indicatorilor;

20.2. cererile și sesizările înregistrate;

20.3. procesele-verbale de constatare;

20.4. ordinele de restricție de urgență;

20.5. adresările către autoritățile judecătorești privind obținerea ordonanței de protecție;

20.6. fișele de referire către alte autorități a cazurilor de violență în familie;

20.7. formularul pentru editarea șabloanelor de raportare;

20.8. deciziile comisiilor autorităților administrației publice locale asupra problemelor sociale despre existența violenței împotriva femeilor și a violenței în familie sau a pericolului pentru viața și sănătatea victimei ca urmare aplicării măsurilor de protecție;

20.9. fișele de referire/solicitările benevole ale victimelor violenței privind plasamentul acestora în cadrul unui serviciu specializat;

20.10. cererile întemeiate ale victimelor de retragere a măsurilor de protecție;

20.11. ordonanțele de protecție emise de către instanța de judecată;

20.12. solicitările organelor de drept privind înlesnirea accesului agresorului la programele de reabilitare;

20.13. informațiile privind convocarea echipelor multidisciplinare teritoriale la soluționarea cazului;

20.14. informațiile privind acordarea asistenței psihologice, pedagogice, sociale și juridice, a îngrijirii medicale a victimelor adulte și a victimelor copii;

20.15. informațiile privind asigurarea accesului agresorilor, inclusiv al celor aflați în arest, la serviciile de reabilitare;

20.16. informațiile centrelor/serviciilor de asistență și consiliere pentru agresorii familiali, a serviciilor specializate de informare, consiliere individuală/de grup a cuplului, consiliere juridică oferite agresorului, referirea și facilitarea accesului agresorului la serviciile medicale, de angajare în câmpul muncii și de profesionalizare;

20.17. informațiile instituțiilor medicale de tratament specializat (alcoolism/droguri) privind asistența acordată agresorilor;

20.18. informațiile Administrației Naționale a Penitenciarelor privind realizarea programelor de corecție pentru agresori în penitenciare;

20.19. informațiile Inspectoratului Național de Probațiune privind organizarea programelor probaționale, aplicarea monitorizării electronice și tentativele de încălcare a măsurilor de protecție aplicate de către instanța de judecată;

20.20. informațiile procuraturilor teritoriale cu privire la liberarea persoanei de răspundere penală, în condițiile art. 54-60 din Codul penal al Republicii Moldova nr. 985/2002, pentru actele de violență împotriva femeilor și de violență în familie;

20.21. alte documente de identificare, de constatare și de instrumentare a cazurilor de violență împotriva femeilor și de violență în familie ale instituțiilor abilitate cu competențe în domeniul prevenirii și combaterii violenței împotriva femeilor și a violenței în familie.

**21.** Documentele de ieșire ale SI ,,RS VioData” sunt considerate:

21.1. notificarea privind statutul raportului și cazului;

21.2. decizia asupra raportului și referire;

21.3. tabelele de date statistice agregate pe domenii și subdomenii, rapoarte statistice și analitice;

21.4. rapoartele de studii și de generalizare a cauzelor și condițiilor care au favorizat comiterea actelor de violență împotriva femeilor și de violență în familie;

21.5. rapoartele trimestriale ale actorilor (poliția, asistența socială, instituțiile medicale, cele din domeniul justiției și al educație) abilitați cu competențe în domeniul prevenirii și combaterii violenței împotriva femeilor și a violenței în familie, despre activitățile desfășurate în teritoriu, conform parteneriatelor stabilite.

**22.** Documentele tehnologice sunt considerate:

22.1. lista utilizatorilor și a drepturilor acestora;

22.2. nomenclatoare;

22.3. șabloanele formularelor de raportare;

22.4. șabloane de elaborare a chestionarelor de evaluare a riscurilor;

22.5. șabloane de elaborare a ordonanțelor și ordinelor de restricție;

22.6. înregistrările de audit ale activității sistemului și utilizatorilor;

22.7. ghidurile de utilizare și administrare;

22.8. termenele și condițiile de utilizare;

22.9. alte documente necesare funcționării și dezvoltării sistemului.

**Capitolul VII**

**SPAȚIUL INFORMAȚIONAL AL SI ,,RS VioData”**

**Secțiunea 1**

**Obiectele informaționale gestionate**

**23.** Resursa informațională a SI ,,RS VioData” este reprezentată de un ansamblu de obiecte informaționale și interacțiunea acestora. Obiectele informaționale sunt determinate în funcție de destinația SI ,,RS VioData” și includ:

23.1. obiectul informațional *„persoană fizică”* – indică o persoană identificată univoc, iar o caracteristică a persoanei fizice este prezența înregistrării acesteia în Registrul de stat al populației, pentru a asigura actualizarea datelor despre persoană cu drept de acces în SI ,,RS VioData”;

23.2. obiectul informațional *„unitate de drept”* – pentru a prelua date din Registrul de stat al unităților de drept, în vederea identificării instituțiilor publice cu drept de acces;

23.3. obiectul informațional *„caz de violență”* – include date privind sesizările referitoare la actele de violență împotriva femeilor și de violență în familie, situații de conflict în familie, în special cele care au un caracter sistematic, chiar dacă acestea se încadrează sau nu în norma penală sau contravențională, cauze penale/contravenționale pornite pentru actele de violență împotriva femeilor și violență în familie;

23.4. obiectul informațional *„măsuri de protecție”* – reprezintă numărul de înregistrare în SI ,,RS VioData” al ordinului de restricție de urgență sau a ordonanței de protecție, conexat cu seturile de date generale, preluate, prin interoperabilitate, din Sistemul informațional automatizat „Registrul informației criminalistice și criminologice”, din Sistemul informațional automatizat de evidență a contravențiilor, a cauzelor contravenționale și a persoanelor care au săvârșit contravenții, din Sistemul informațional „e-Dosar: Gestiune electronică a cauzelor penale/contravenționale”, din Sistemul informațional judiciar prin componenta „Programul integrat de gestionare a dosarelor” și din Sistemul informațional automatizat „Registrul de stat al populației”;

23.5. obiectul informațional *„servicii și resurse pentru victime”* – care reprezintă resursele disponibile pentru victimele violenței, inclusiv centrele de adăpost, consilierea psihologică, suportul juridic;

23.6. obiectul informațional *„victima”* – reprezintă persoana supusă violenței în familie care include:

23.6.1 datele de identitate preluate din Sistemul informațional automatizat „Registrul de stat al populației”:

23.6.1.1. IDNP-ul victimei;

23.6.1.2. numele și prenumele;

23.6.1.3. data nașterii;

23.6.1.4. domiciliul;

23.6.2. datele privind profilul victimei:

23.6.2.1. sexul;

23.6.2.2 relația cu agresorul;

23.6.2.3 cetățenia;

23.6.2.4 starea civilă;

23.6.2.5 nivelul de studii;

23.6.2.6 locul de muncă;

23.6.2.7 persoanele aflate la întreținere;

23.6.2.8 apartenența etnică;

23.6.3. datele cu privire la evaluarea condițiilor de trai a victimei (realizată în procesul managementului de caz);

23.6.4. datele despre asistența specializată acordată:

23.6.4.1. asistența juridică garantată de stat;

23.6.4.2. asistența socială;

23.6.4.3. asistența medicală;

23.6.4.4. asistența psihologică;

23.6.4.5. plasamentul/consilierea;

23.6.5. datele despre măsurile de protecție de care beneficiază, aplicate prin ordonanța de protecție, emisă de către instanța de judecată, care se consumă prin interoperabilitate cu Sistemul informațional judiciar prin componenta „Programul integrat de gestionare a dosarelor” sau, după caz, cu nomenclatorul intern al SI „Registrul agresorilor”;

23.6.6. datele despre măsurile de protecție provizorie de care beneficiază, aplicate prin ordin de restricție de urgență, care se preiau din nomenclatorul intern al SI „Registrul agresorilor”;

23.6.7. datele despre intervențiile echipelor multidisciplinare teritoriale în cazurile de violență împotriva femeilor și violență în familie;

23.6.8. informații privind dizabilitatea preluate din cadrul Sistemul informațional „Determinarea dizabilității și capacității de muncă”;

23.7. obiectul informațional *„agresor familial”* – reprezintă persoanele care comit acte de violență, care include:

23.7.1. datele de identitate ale agresorului, care se consumă prin interoperabilitate din Sistemul informațional automatizat „Registrul de stat al populației”:

23.7.1.1. IDNP-ul agresorului;

23.7.1.2. numele și prenumele;

23.7.1.3. data nașterii;

23.7.1.4. domiciliul;

23.7.2. datele privind profilul agresorului;

23.7.3. planul de prevenire terțiară cu agresorul;

23.7.4. datele despre antecedentele penale ale agresorului (certificatul de cazier detaliat), care se consumă prin interoperabilitate cu Sistemul informațional automatizat „Registrul informației criminalistice și criminologice”, în baza IDNP‑ului agresorului;

23.7.5. datele despre antecedentele contravenționale ale agresorului (cazierul contravențional), care se consumă prin interoperabilitate cu Sistemul informațional automatizat de evidență a contravențiilor, a cauzelor contravenționale și a persoanelor care au săvârșit contravenții, în baza IDNP-ului agresorului;

23.7.6. datele despre dreptul de port și de folosire a armelor de către agresor, care se consumă prin interoperabilitate cu Sistemul informațional automatizat „Registrul de stat al armelor”, în baza IDNP-ul agresorului;

23.7.7. referința autorității administrației publice locale în privința agresorului;

23.7.8. datele despre măsurile de protecție, aplicate prin ordonanța de protecție emisă de către instanța de judecată, care se va consuma prin interoperabilitate cu Sistemul informațional judiciar prin componenta „Programul integrat de gestionare a dosarelor” sau, după caz, cu nomenclatorul intern al SI „Registrul agresorilor”;

23.7.9. ordinele de restricție de urgență se preiau din nomenclatorul intern al SI „Registrul agresorilor”;

23.7.10. datele despre intervențiile echipelor multidisciplinare teritoriale în cazurile de violență împotriva femeilor și de violență în familie;

23.7.11. datele cu privire la participarea agresorului în cadrul programelor de resocializare sau consiliere în centrele specializate, birourile de probațiune, în care agresorul a fost obligat să participe prin decizia instanței judecătorești;

23.7.12. informații privind participarea benevolă la programele de consiliere în cadrul centrelor/serviciilor de asistență și consiliere pentru agresorii familiali.

23.7.13. informații privind dizabilitatea preluate din cadrul Sistemul informațional „Determinarea dizabilității și capacității de muncă”;

23.8. obiectul informațional *„date statistice și raportări”* – care reprezintă datele agregate și rapoartele statistice generate pentru analiza fenomenului violenței față de femei și violenței în familie;

23.9. obiectul informațional *„evenimente și alerta de risc”* – care reprezintă evenimentele din sistem care sunt semnalate ca având un potențial de risc pentru victime și necesită intervenția autorităților.

23.10. obiectul informațional *„șabloane de raportare a indicatorilor”* – este un conținut format din text (HTML), care conține identificatorul de șablon, indicatori de raportare, configurații formular raportare, statut șablon;

23.11. obiectul informațional *„documente”* – care poate fi un ghid, un raport, o politică sau un act normativ, documente de conformitate și reglementări. Acesta va fi stocat în portal sub forma unui fișier extern în format PDF și poate fi afișat separat. Obiectul informațional reprezintă orice document digitalizat sau fizic care conține informații esențiale pentru funcționarea sistemului, care poate fi procesat, actualizat, stocat, accesat și distribuit conform cerințelor;

**24.** În SI ,,RS VioData”, se utilizează următorii identificatori ai obiectelor informaționale:

24.1. *„persoană fizică”* – numărul de identificare de stat al persoanei fizice (IDNP);

24.2. *„unitate de drept”* – numărul de identificare de stat al unității de drept (IDNO) din Registrul de stat al unităților de drept;

24.3. *„caz de violență”* – este numărul de înregistrare în sistem și atributele acestuia, împrumutate în SI ,,RS VioData”, datele de identificare fiind preluate din Sistemul informațional automatizat al Serviciului național unic pentru apelurile de urgență 112, de Sistemul informațional departamental „Evidența semnalărilor și evenimentelor de ordine publică”, de Sistemul informațional automatizat „Registrul informației criminalistice și criminologice”, de Sistemul informațional automatizat de evidență a contravențiilor, a cauzelor contravenționale și a persoanelor care au săvârșit contravenții, de Sistemul informațional „e-Dosar: Gestiune electronică a cauzelor penale/contravenționale”.

24.4. *„măsuri de protecție”* – se realizează utilizând numerele de ordine și anul emiterii, cu următoarea structură:

24.4.1. XXXYYYYOONNNNN, în care:

24.4.1.1. XXX1 – „ORU” – identificatorul obiectului informațional „Măsurile de protecție” pentru înregistrarea ordinelor de restricție de urgență;

24.4.1.2. XXX2 – „OP” – identificatorul obiectului informațional „Măsurile de protecție” pentru înregistrarea ordonanțelor de protecție;

24.4.1.3. „YYYY” – corespunde cu anul de înregistrare;

24.4.1.4. „OO” – codul organului care a înregistrat documentul;

24.4.1.5. „NNNNN” – numărul de ordine în anul curent.

24.4.1.6. Datele cu privite la „persoana juridică” reprezintă numărul de identificare de stat al persoanei juridice (IDNO) în calitate de utilizator al SI „Registrul agresorilor” și sunt preluate, prin operabilitate, din Sistemul informațional automatizat „Registrul de stat al unităților de drept”.

24.5. *„servicii și resurse pentru victime”* – denumirea serviciului/resursei (adăpost temporar pentru victime), tipul serviciului (consiliere psihologică, asistență juridică, cazare de urgență), furnizorul serviciului și perioada, categoria de victimă;

24.6. *„victima”* – este numărul de ordine generat de SI „Registrul agresorilor”, cu următoarea structură:

24.6.1. V/X-NNNN/YYYY-OO, în care:

24.6.1.1. V – identificatorul obiectului informațional „Victima violenței împotriva femeilor și/sau violenței în familie”;

24.6.1.2. X – prima literă alfabetică a numelui victimei violenței în familie;

24.6.1.3. NNNN – numărul de ordine în anul curent;

24.6.1.4. YYYY – corespunde cu anul de înregistrare;

24.6.1.5. OO – codul organului care a înregistrat victima.

24.6.2. dacă identitatea victimei violenței în familie este cunoscută, la acest identificator se conexează seturi de date generale, preluate prin interoperabilitate din Sistemul informațional automatizat „Registrul de stat al populației”:

24.6.2.1. IDNP-ul victimei;

24.6.2.2. numele și prenumele;

24.6.2.3. data nașterii;

24.6.2.4. domiciliul;

24.6.2.5. cetățenia;

24.6.3. în cazul în care IDNP-ul victimei lipsește sau nu este cunoscut, se folosește un număr intern de identificare unic și repetabil generat automat de sistem. În cazul în care IDNP-ul devine cunoscut, acesta substituie automat numărul intern de identificare generat de SI „VioData”.

24.7. *„agresor familial”* – este numărul de ordine generat de sistem, cu următoarea structură:

24.7.1. A/X-NNNN/YYYY-OO, în care:

24.7.1.1. A – identificatorul obiectului informațional „Agresor familial”;

24.7.1.2. X – prima literă alfabetică a numelui agresorului;

24.7.1.2. NNNN – numărul de ordine în anul curent;

24.7.1.3. YYYY – corespunde cu anul de înregistrare;

24.7.1.4. OO – codul organului care a înregistrat agresorul.

24.7.2. dacă identitatea agresorului este cunoscută, la acest identificator se vor conexa seturi de date generale, preluate prin interoperabilitate din Sistemul informațional automatizat „Registrul de stat al populației”, care includ:

24.7.2.1. IDNP-ul agresorului;

24.7.2.2. numele și prenumele;

24.7.2.3. data nașterii;

24.7.2.4. domiciliul;

24.7.3. alte informații cu privire la agresor sunt preluate din alte sisteme prin interoperabilitate în raport cu acest obiect informațional, precum și din alte obiecte informaționale din cadrul SI „Registrul agresorilor” (de exemplu, din obiectul informațional „Victima violenței împotriva femeilor și/sau violenței în familie” – în cazul în care pot fi înregistrate mai multe victime (soția și copilul), sau la obiectul informațional „Cazul de violență împotriva femeilor și de violență în familie” – în cazul în care agresorul comite mai multe acte de violență împotriva femeilor și violență în familie).

24.7.4. în cazul în care IDNP-ul agresorului lipsește sau nu este cunoscut, se folosește un număr intern de identificare unic și repetabil, generat automat de SI „Registrul agresorilor”. În cazul în care IDNP-ul devine cunoscut, acesta substituie automat numărul intern de identificare generat de SI „Registrul agresorilor”.

24.8. *„date statistice și raportări”* – instituția emitentă, perioada de referință, data elaborării raportului, scopul raportării, destinatarul datelor;

24.9. *„evenimente și alerta de risc”* – tipul evenimentului, data și ora înregistrării, locația, nivelul de risc, sursa evenimentului, instituția responsabilă.

24.10. *„șabloane de raportare a indicatorilor”*:

24.10.1. IDS001YYYYOONNN, unde:

24.10.1.1. IDS001 – identificator automat generat, atribuit la momentul creării fiecărui șablon de raportare a indicatorilor, pentru a asigura individualizarea acestuia în sistem și trasabilitatea completă;

24.10.1.2. YYYY – anul calendaristic al generării și completării;

24.10.1.3. OO – codul instituției/subdiviziunii care a creat și completat șablonul de raportare a indicatorilor;

24.10.1.4. NNN – numărul de ordine înregistrat;

24.10.1.5. Statutul (activ/în revizuire/inactiv).

24.11. *„documente”*:

24.11.1. DOC002YYYYOONNN, unde:

24.11.1. DOC002 – prefix fix pentru documente generale;

24.11.2. YYYY – anul calendaristic al introducerii;

24.11.3. OO – codul organului care a emis documentul;

24.11.4. NNN – numărul de ordine înregistrat;

24.11.5. Statutul (activ/în revizuire/inactiv).

**25.** Scenariile de bază din cadrul SI ,,RS VioData” sunt dezvoltate și corelate cu obiectele informaționale ale sistemului, pentru asigurarea îndeplinirii eficiente a funcționalităților preconizate.

**26.** Scenariile de bază aferente componentei de gestiune a cazurilor privind violența față de femei și violența în familie sunt următoarele:

26.1. pentru obiectul informațional *„caz de violență”*:

26.1.1. înregistrarea inițială se realizează în urma recepționării informației din partea Serviciului național unic pentru apeluri de urgență 112, poliție, asistență socială sau plângere privind producerea unui incident de violență;

26.1.2. în baza informațiilor furnizate, se identifică victima și agresorul prin verificarea IDNP în Registrul de stat al populației;

26.1.3. urmare a identificării persoanelor implicate, se creează un nou caz în SI ,,RS VioData”, cu generarea unui identificator unic (ID\_CAZ) și se completează detaliile relevante: data incidentului, locul, tipul violenței, descrierea succintă;

26.1.4. instituția care a intervenit prima asupra cazului și a colectat declarațiile preliminare este asociată în sistem, cu specificarea obligatorie a datelor sale de contact și a rolului său în intervenție, iar în funcție de situație, cazul poate fi preluat de alte instituții abilitate pentru evaluarea completă a riscurilor și adoptarea măsurilor necesare;

26.1.5. în cazul unui potențial de risc pentru victime care necesită intervenție urgentă, sistemul generează automat o alertă de risc și se marchează nivelul acesteia pentru procedurile corespunzătoare de notificare și intervenție a autorităților competente.

26.2. pentru obiectul informațional *„ măsuri de protecție”*:

26.2.1. în urma evaluării riscului sau la solicitarea victimei ori a unei instituții competente, este inițiat procesul de aplicare a unei măsuri de protecție;

26.2.2. utilizatorul autorizat accesează modulul dedicat și selectează tipul măsurii aplicabile: ordonanță de protecție, ordin de restricție de urgență;

26.2.3. se introduc datele relevante: autoritatea emitentă (instanță, poliție), data emiterii, perioada de valabilitate, statutul actual (în proces, aplicată, expirată);

26.2.4. pentru urmărirea aplicării și generarea automată a notificărilor către instituțiile implicate, măsura aplicată se corelează cu un caz existent (prin ID\_CAZ) și cu persoanele implicate;

26.2.5. în cadrul SI ,,RS VioData” se încarcă documentele justificative (ordonanța de protecție, proces-verbal de aplicare, notificări);

26.2.6. se activează un mecanism de monitorizare, prin care statutul măsurii poate fi actualizat în timp real sau la termene prestabilite.

26.3. pentru obiectul informațional *„servicii și resurse pentru victime”*:

26.3.1. după documentarea cazului, autoritatea responsabilă evaluează necesitățile victimei: cazare temporară, consiliere psihologică, suport medical, consiliere juridică;

26.3.2. SI ,,RS VioData” oferă o listă de servicii disponibile, filtrate automat în funcție de locația victimei, sprijinului necesar, categoria de victimă;

26.3.3. se selectează serviciul adecvat, iar sistemul permite inițierea unei trimiteri, prin completarea unui formular electronic ce include datele victimei, scopul intervenției, datele de contact ale furnizorului serviciului;

26.3.4. se generează o fișă de trimitere sau o notificare internă către instituția furnizoare, iar referirea este salvată în istoricul cazului.

26.4. pentru obiectul informațional *„date statistice și raportări”*:

26.4.1. utilizatorul accesează modulul „date statistice și raportări” pentru a genera un raport tematic sau periodic, pe baza datelor colectate din SI ,,RS VioData”;

26.4.2. se selectează perioada de referință (lunar, trimestrial, anual) și tipul de raport (operațional, de progres, tematic, comparativ);

26.4.3. SI ,,RS VioData” generează datele relevante: număr de cazuri înregistrate, tipuri de violență, măsuri de protecție aplicate, instituții implicate, servicii accesate;

26.4.4. datele sunt prezentate în format tabelar și grafic, cu posibilitatea de export în format PDF, Excel sau XML, în funcție de utilizator.

26.4.5. raportul anual este expediat către instituțiile interesate, în funcție de drepturile de acces, în vederea elaborării documentelor de politici publice și luarea măsurilor de rigoare.

26.5. pentru obiectul informațional *„evenimente și alerta de risc”*:

26.5.1. în SI ,,RS VioData” se înregistrează o alertă de la un utilizator privind un apel de urgență sau încălcarea unei măsuri de protecție;

26.5.2. în modulul *„evenimente și alerte de risc”* se înregistrează: tipul evenimentului, data și ora, locația, nivelul estimat al riscului și sursa informației;

26.5.3. SI ,,RS VioData” transmite automat notificări către instituțiile abilitate pentru reacție imediată, iar intervenția este documentată ulterior în sistem, cu acțiunile întreprinse și persoanele implicate.

26.5.4. alerta este menținută activă până la închiderea oficială, după care este arhivată, păstrându-se istoricul pentru analiză și raportare.

**Secțiunea a 2-a**

**Interacțiunea cu alte sisteme informaționale şi cu sistemele informaționale partajate**

**27.** „RS VioData” se integrează și interacționează cu următoarele sisteme informaționale partajate:

27.1. Serviciul electronic guvernamental de autentificare și control al accesului (MPass) – pentru autentificarea și controlul accesului în cadrul sistemului pe bază de roluri;

27.2. Serviciul electronic guvernamental integrat de semnătură electronică (MSign) – pentru semnarea documentelor electronice;

27.3. Platforma de interoperabilitate (MConnect) – pentru schimbul de date cu alte sisteme informaționale şi registre;

27.4. Serviciul electronic guvernamental de jurnalizare (MLog) – pentru asigurarea evidenței operațiunilor (evenimentelor) produse în SI ,,VioData”;

27.5. Serviciul electronic guvernamental de notificare (MNotify) – pentru notificarea furnizorilor de date, registratorilor și utilizatorilor;

27.6. Sistemul informațional automatizat „Registrul împuternicirilor de reprezentare în baza semnăturii electronice” (MPower) – pentru validarea împuternicirilor de reprezentare.

**28.** „RS VioData” interacționează cu următoarele sisteme informaționale de stat:

28.1. Sistemul informațional automatizat „Registrul de stat al populației” – pentru schimbul automatizat de date privind identificarea univocă și actualizarea datelor de identitate ale persoanelor fizice implicate în cazurile de violență;

28.2. Sistemul informațional „Registrul de stat al actelor juridice” – pentru schimbul automatizat de date privind actele normative relevante în domeniul prevenirii și combaterii violenței în familie;

28.3. Sistemul informațional judiciar – pentru schimbul automatizat de date privind actele judecătorești emise de către instanțele de judecată în legătură cu cazurile de violență;

28.4. Sistemul informațional „Gestiunea dosarelor de expertiză judiciară” – pentru schimbul automatizat de date privind expertizele medico-legale, psihologice și sociale dispuse în contextul cazurilor de violență;

28.5. Sistemul informațional integrat automatizat de evidență a infracțiunilor, a cauzelor penale și a persoanelor care au săvârșit infracțiuni – pentru schimbul automatizat de date privind infracțiunile, cauzele penale și persoanele care au săvârșit infracțiuni;

28.6. Sistemul informațional „e-Dosar: Gestiune electronică a cauzelor penale/contravenționale” – pentru schimbul automatizat de date privind cauzele contravenționale și penale conexe cazurilor de violență;

28.7. Sistemul informațional „Registrul de evidență a agresorilor în cazurile de violență împotriva femeilor și violență în familie” – pentru schimbul automatizat de date privind identificarea și istoricul agresorilor în cazuri de violență;

28.8. Sistemul informațional automatizat „Registrul informației criminalistice şi criminologice” – pentru schimbul automatizat de date privind profilurile criminologice, datele criminalistice și elementele probatorii relevante;

28.9. Sistemul informațional departamental „Evidența semnalărilor și evenimentelor de ordine publică” – pentru schimbul automatizat de date privind incidentele și semnalările înregistrate în spațiul public legate de cazuri de violență;

28.10. Registrului de stat format de Sistemul informațional automatizat al Serviciului național unic pentru apelurile de urgență 112 – pentru schimbul automatizat de date privind apelurile de urgență și intervențiile în cazurile de violență domestică;

28.11. Sistemul informațional automatizat „Registrul de stat al armelor” – pentru schimbul automatizat de date privind deținerea legală de arme de către persoanele implicate în cazurile de violență;

28.12. Sistemul informațional automatizat „Registrul procedurilor de executare” – pentru schimbul automatizat de date privind executarea silită a hotărârilor judecătorești legate de cazurile de violență;

28.13. Sistemul informațional „Registrul de stat al unităților de drept” – pentru schimbul automatizat de date privind identificarea instituțiilor publice și private cu atribuții sau roluri în gestionarea cazurilor de violență;

28.14. Registrul persoanelor reținute, arestate şi condamnate – pentru schimbul automatizat de date privind statutul juridic al persoanelor implicate în cazuri de violență în familie;

28.15. Sistemul informațional automatizat „Registrul dactiloscopic” – pentru schimbul automatizat de date privind amprentele dactiloscopice ale persoanelor vizate în scopul confirmării identității acestora;

28.16. Sistemul informațional automatizat „Registrul de stat al unităților administrativ-teritoriale și al adreselor” – pentru schimbul automatizat de date privind localizarea geografică a evenimentelor și a domiciliilor persoanelor implicate;

28.17. Sistemul informațional integrat al Poliției de Frontieră – pentru schimbul automatizat de date privind traversările frontierei de stat de către persoanele implicate în cazuri de violență și eventualele restricții de traversare a frontierei de stat;

28.18. Alte sisteme informaționale stabilite de cadrul normativ aplicabil – pentru schimbul automatizat de date relevante privind identificarea instituțiilor, furnizarea serviciilor sociale și gestionarea alertelor sau intervențiilor de urgență.

**Capitolul VIII**

**SPAȚIUL TEHNOLOGIC al SI ,,RS VioData”**

**29.** La dezvoltarea SI ,,RS VioData” se va aplica arhitectura multi-nivel (având cel puțin următoarele nivele – baza de date, logica de aplicație și interfața cu utilizatorul) și o metodologie secvențială de implementare. Dezvoltarea sistemului va urma etape distincte, începând cu analiza și proiectarea detaliată, urmate de implementare, testare și livrare. Această abordare va asigura o structură clară și predictibilă, cu o planificare riguroasă și o delimitare clară a fiecărei faze de dezvoltare. Arhitectura multi-nivel va permite separarea clară a responsabilităților fiecărei componente, asigurând coerență și stabilitate în implementare.

**30.** Spațiul informațional va utiliza standarde deschise și va fi compatibil cu sisteme care, la fel, utilizează standarde non-proprietare, cât și cu standardele deja existente.

**31.** Arhitectura complexului software, lista produselor software și a mijloacelor tehnice utilizate la crearea infrastructurii informaționale se determină de către posesor în etapele ulterioare de dezvoltare a SI ,,RS VioData”, ținând cont de:

31.1 implementarea unei soluții bazate pe SOA (*Service-Oriented Arhitecture* – arhitectură software bazată pe servicii), care oferă posibilitatea reutilizării unor funcții ale SI „VioData” cu noi funcționalități, fără a afecta funcționarea acestuia;

31.2 implementarea funcționalităților de arhivare (backup) și restabilire a datelor în caz de incidente”.

**32.** SI ,,RS VioData” va putea fi ușor de scalat, prin extinderea resurselor utilizate, pentru a acomoda numărul necesar de utilizatori, atât în regim normal de lucru, cât și în perioadele de vârf.

**33.** Sistemul de comunicații se va baza pe infrastructura și echipamentul rețelelor guvernamentale, care includ posibilitatea conectării redundante la internet. Infrastructura existentă va fi planificată în mod corespunzător, pentru a oferi nivelele adecvate de performanță și capacitate.

**34.** Interfețele de utilizare ale SI ,,RS VioData” se vor adapta automat la diverse rezoluții de afișare și vor fi disponibile în limbile română, rusă și engleză.

**35.** Interfețele de utilizare ale SI ,,RS VioData” vor fi implementate folosind tehnologii progresive pentru aplicații web și vor fi funcționale pe dispozitivele mobile.

**36.** SI ,,RS VioData” este construit astfel încât să fie disponibil pentru înregistrare și pentru asigurare a accesului la informație prin servicii de rețea cu un regim de disponibilitate înaltă (24/7), în conformitate cu Hotărârea Guvernului nr. 737/2017 pentru aprobarea Regulamentului cu privire la normele de creare a serviciilor de rețea și termenul de implementare a acestora.

**Capitolul IX**

**ASIGURAREA SECURITĂȚII INFORMAȚIONALE**

**37.** Asigurarea securității informaționale va include totalitatea măsurilor juridice, organizatorice, economice și tehnologice, orientate spre prevenirea pericolelor securității resurselor și infrastructurii informaționale.

**38.** Securitatea informațională presupune protecția SI ,,RS VioData”, la toate etapele proceselor de creare, procesare, stocare și transmitere a datelor, de acțiuni accidentale sau intenționate cu caracter artificial sau natural, care au ca rezultat cauzarea prejudiciului posesorului și utilizatorilor resurselor informaționale și infrastructurii informaționale.

**39.** Asigurarea securității informației va fi realizată în conformitate cu Cerințele minime obligatorii de securitate cibernetică, aprobate prin Hotărârea Guvernului nr. 201/2017.

**40.** Principalele pericole pentru securitatea informațională a SI ,,RS VioData” sunt:

40.1. colectarea și utilizarea ilegală a datelor;

40.2. încălcarea tehnologiei de selectare și prelucrare a datelor;

40.3. implementarea în produsele software a componentelor care realizează funcții neprevăzute în documentația aferentă acestor produse;

40.4. elaborarea și distribuirea programelor care afectează funcționarea normală a sistemelor informaționale geografice de stat și de comunicații electronice, precum și a sistemelor informaționale de securitate;

40.5. influența asupra sistemului cu parolă-cheie de protecție a sistemelor automatizate de prelucrare și transmitere a datelor spațiale;

40.6. scurgerea informației prin canalele tehnice;

40.7. implementarea dispozitivelor electronice pentru interceptarea informației în mijloacele tehnice de prelucrare, păstrare și transmitere a datelor, utilizând sistemele de comunicații, precum și în încăperile de serviciu ale autorităților administrației publice centrale și locale;

40.8. nimicirea, deteriorarea, distrugerea sau sustragerea suporturilor de informație mecanice sau de alt tip;

40.9. interceptarea informației în rețelele de transmitere a datelor și în liniile de comunicații, decodificarea acestei informații și impunerea informației false;

40.10. utilizarea, la crearea și dezvoltarea infrastructurii informaționale de comunicații electronice, a tehnologiilor informaționale naționale și internaționale, a mijloacelor de protecție a informației și a mijloacelor de informatizare care nu sunt certificate;

40.11. încălcarea prevederilor legislației din domeniul protecției datelor cu caracter personal.

**41.** SI ,,RS VioData” asigură următoarele obiective de securitate:

41.1. autentificarea – garantează că zonele restricționate ale SI ,,RS VioData” vor fi accesibile doar persoanelor fizice și juridice autorizate, cu o identitate verificată prin serviciul electronic guvernamental de autentificare și control al accesului (MPass), care permit autorizarea accesului la date cu caracter public din Sistem informațional;

41.2. confidențialitatea – garantează că datele înregistrate în SI ,,RS VioData” nu pot fi accesate de o parte terță neautorizată;

41.3. integritatea – garantează că datele înregistrate în SI ,,RS VioData” nu au fost modificate sau alterate de o parte terță neautorizată;

41.4. non-repudierea – garantează că datele înregistrate în SI ,,RS VioData” nu pot fi negate mai târziu.

**42.** În vederea asigurării unui nivel adecvat al securității informaționale a sistemului informatic, posesorul SI ,,RS VioData” elaborează și implementează politica de asigurare a securității informaționale, care detaliază totalitatea compartimentelor de securitate, rolurile, drepturile și obligațiile fiecărui actor al sistemului informatic.

**43.** O necesitate importantă privind securitatea este necesitatea păstrării înregistrărilor de audit pentru analiza integrității SI ,,RS VioData” și pentru monitorizarea activității înregistrărilor. SI ,,RS VioData” se va baza pe un mecanism de înregistrări de audit dublu (intern și cu utilizarea serviciului electronic guvernamental de jurnalizare (MLog)), ce urmează practicile internaționale.

**44.** În scopul asigurării interoperabilității și a schimbului de date cu alte sisteme și resurse informaționale de stat, Agenția Națională de Prevenire și Combatere a Violenței împotriva Femeilor și a Violenței în Familie înregistrează activele semantice utilizate în Sistemul informațional „Catalogul semantic”.

**Capitolul X**

**ÎNCHEIERE**

Prezentul Concept conține descrierea elementelor principale organizaționale, metodologice și tehnologice în conformitate cu care este conceput şi implementează ideea realizării unei soluții tehnice necesare să asigure înregistrarea și evidența datelor din domeniu și să funcționeze eficient prin asigurarea gestionării corectă și rapidă a cazurilor de violență. Ele permit autorităților să intervină prompt, să protejeze victimele și să prevină recidiva, contribuind astfel la îmbunătățirea intervențiilor și la eficientizarea politicilor publice în domeniul protecției victimelor.

Valorificarea potențialului tehnologiei informației și comunicațiilor, precum și implementarea conceptelor moderne de prelucrare a informației îmbunătățește calitativ procesul de gestionare a cazurilor de violență, asigurând transparența și eficientizarea activităților operaționale generând instrumente și date legate de cazuri concrete pentru Agenția Națională pentru Prevenirea și Combaterea Violenței împotriva Femeilor și Violenței în Familie, instituțiile responsabile de gestionarea cazurilor și terților.

Crearea SI ,,RS VioData” permite utilizatorilor autorizați să aibă oricând acces la informații actuale și veridice despre cazurilor de violență.

Anexa nr. 2

la Hotărârea Guvernului nr.\_\_\_\_\_/2025

**REGULAMENTUL**

**privind modalitatea de ținere a Registrului de stat „VioData”**

**Capitolul I**

**DISPOZIȚII GENERALE**

**1**. Regulamentul privind modalitatea de ținere a Registrului de stat ,,VioData” (în continuare – *Regulament*) stabilește reguli privind modul de organizare și funcționare a ,,Registrul de stat VioData” (în continuare – *„RS VioData”*), subiecții raporturilor juridice în domeniul creării, exploatării și funcționării, drepturile și obligațiile acestora, spațiul informațional, procedurile de colectare și administrare a datelor, accesul la date, formele de exercitare a controlului și atragere la răspundere, protecția și asigurarea securității informaționale.

**2.** „RS VioData” reprezintă o resursă informațională, creată și administrată conform prevederilor legislației Republicii Moldova, implementată și exploatată în scopul asigurării, păstrării, prelucrării și furnizării de informații despre cazurile de violență, precum și în vederea facilitării procesului de raportare de către instituțiile responsabile a indicatorilor naționali aprobați prin acte normative.

**3.** „RS VioData” este dezvoltat, administrat și gestionat în conformitate cu prevederile Legii nr. 71/2007 cu privire la registre.

**4.** În sensul prezentului Regulament sunt utilizate noțiunile prevăzute de Legea nr. 71/2007 cu privire la registre, Legea nr. 467/2003 cu privire la informatizare și la resursele informaționale de stat și Legea nr. 45/2007 privind prevenirea și combaterea violenței împotriva femeilor și violenței în familie.

**Capitolul II**

**SUBIECȚII RAPORTURILOR JURIDICE ÎN DOMENIUL ÎN DOMENIUL CREĂRII, EXPLOATĂRII ȘI UTILIZĂRII „RS VioData”**

**5.** Subiecți ai raporturilor juridice în domeniul „RS VioData” sunt:

5.1. proprietarul;

5.2. posesorul și deținătorul;

5.3. registratorul;

5.4. furnizorul;

5.5. destinatarul.

**6.** Proprietarul „RS VioData” este statul, care își realizează dreptul de proprietate asupra acestuia.

**7.** Posesorul și deținător al „RS VioData” este Agenția Națională pentru Prevenirea și Combaterea Violenței împotriva Femeilor și Violenței în Familie (în continuare – *ANPCV*) care are următoarele atribuții:

7.1. asigură condițiile juridice, organizatorice și financiare pentru crearea și ținerea „RS VioData”;

7.2. aprobă proceduri, reguli și instrucțiuni privind introducerea, acumularea, păstrarea, completarea, corectarea, sistematizarea și utilizarea datelor, precum și funcționarea „RS VioData”;

7.3. reglementează nivelul agreat de servicii;

7.4. asigură ținerea „RS VioData” în conformitate cu prevederile legislației inclusiv ale prezentului Regulament, precum și cu actele normative aprobate de posesor;

7.5. asigură funcționarea, administrarea și dezvoltarea continuă a „RS VioData”, în conformitate cu nivelul agreat de servicii și în limitele bugetului alocat;

7.6. intervine, conform nivelului agreat de servicii, pentru investigarea, soluționarea, îndepărtarea erorilor identificate sau comunicate de utilizatorii „RS VioData”;

7.7. asigură înregistrarea obiectelor informaționale;

7.8. asigură autenticitatea, calitatea, plenitudinea și integritatea datelor din „RS VioData”;

7.9. monitorizează procesul de înregistrare și prelucrare a datelor în „RS VioData”;

7.10. asigură accesul registratorilor, furnizorilor, destinatarilor în conformitate cu drepturile de acces stabilite și atribuțiile delegate;

7.11. asigură securitatea și protecția datelor din „RS VioData”;

7.12. stabilește măsurile tehnice și organizatorice de protecție și securitate a „RS VioData”;

7.13. monitorizează și ajustează cerințele de securitate și conformitate a „RS VioData” în domeniul protecției datelor cu caracter personal;

7.14. exercită alte atribuții necesare asigurării bunei funcționări a „RS VioData”;

7.15. asigură păstrarea „RS VioData” până la adoptarea deciziei despre lichidarea acestuia. În cazul lichidării, datele și documentele conținute în acesta se transmit în arhivă, conform cadrului normativ;

7.16. alte atribuții care decurg din prevederile cadrului normativ și întreprinderea cărora este necesară pentru asigurarea funcționării „RS VioData”.

**8.** Utilizatorii datelor „RS VioData” sunt:

8.1. registratorul;

8.2. furnizorul de date;

8.3. destinatarul.

**9.** Registratorul datelor în „RS VioData” sunt operatorii responsabili de înregistrarea, completarea și/sau modificarea datelor despre cazurile de violență, precum și despre rapoartele privind indicatorii naționali:

9.1. ANPCV;

9.2. subdiviziunile specializate și teritoriale ale poliției, care înregistrează cazurile sesizate, ordinele de restricție, măsurile de intervenție și introduc date despre agresor, victimă, statutul cazului, riscurile identificate;

9.3. structurile teritoriale de asistență socială, care introduc date despre intervenții sociale, planuri individuale, protecție victimă/copil, colaborare interinstituțională;

9.4. centrele/serviciile de asistență și protecție a victimelor violenței, care completează în sistem date despre serviciile oferite: adăpost, consiliere, sprijin juridic, psihologic;

9.5. centrele/serviciile de asistență și consiliere pentru agresorii familial, care înregistrează participarea agresorului la programe de reabilitare, consiliere;

9.6. direcțiile generale de învățământ, tineret și sport, care pot introduce date despre situația copilului, rapoarte de evaluare educațională;

**10.** Furnizorul datelor „RS VioData” este autoritatea, instituția, organizația, persoana fizică sau persoana juridică de drept privat sau public care prezintă registratorului date cu privire la cazurile de violență în modul stabilit de lege sau de acord:

10.1. ANPCV;

10.2. Ministerul Afacerilor Interne, prin intermediul:

10.2.1. autorităților administrative din subordinea acestuia, care, în funcție de competențele funcționale, înregistrează cazurile de violență sesizate;

10.2.2. subdiviziunilor specializate și teritoriale ale poliției, care identifică, înregistrează și actualizează în banca de date informații cu privire la cazurile de violență sesizate;

10.2.3. angajaților poliției, care furnizează informații privind cazurile de violență, eliberarea ordinului de restricție de urgență, informarea agresorului despre restricțiile aplicate în privința acestuia;

10.3. Ministerul Muncii și Protecției Sociale, prin intermediul:

10.3.1. agențiilor teritoriale de asistență socială, care implementează, prin intermediul structurilor teritoriale de asistență socială, politica de stat în domeniul prevenirii și combaterii violenței;

10.3.2. structurilor teritoriale de asistență socială, structurilor responsabile de asistența socială și protecția drepturilor copilului din municipiul Chișinău și din unitatea teritorială autonomă Găgăuzia (în continuare – UTA Găgăuzia), care înregistrează și actualizează informațiile în baza de date la nivel teritorial cu privire la cazurile de violență;

10.3.3. centrelor/serviciilor de asistență și protecție a victimelor violenței în familie și a copiilor lor, care furnizează informații privind serviciile specializate de sprijin oferite victimelor, precum: adăpost (plasament), asistență juridică, psihologică, socială, medicală de urgență și alte tipuri de asistență;

10.3.4. centrelor/serviciilor de asistență și consiliere pentru agresorii familiali, care furnizează informații privind serviciile specializate de informare, consiliere individuală/de grup a cuplului, consiliere juridică oferită agresorului, oferirea și facilitarea accesului agresorului la serviciile medicale, de angajare în câmpul muncii și de profesionalizare;

10.4. Ministerul Educației și Cercetării, prin intermediul direcțiilor generale de învățământ, tineret și sport, care furnizează informații autorităților tutelare și poliției privind sesizarea de către cadrele didactice a cazurilor de violență împotriva femeilor și violență în familie;

10.5. Ministerul Sănătății, prin intermediul prestatorilor de servicii medicale, indiferent de tipul de proprietate și forma de organizare juridică, care furnizează informații autorităților tutelare și poliției privind sesizarea de către cadrele medicale a cazurilor de violență împotriva femeilor și violență în familie;

10.6. Ministerul Justiției, prin intermediul:

10.6.1. Administrației Naționale a Penitenciarelor, care furnizează informații privind realizarea programelor de corecție pentru agresori în penitenciare, precum și informații cu privire la informarea victimei, sau, după caz, a reprezentantului legal al acesteia, despre eliberarea din detenție a agresorului;

10.6.2. Inspectoratului Național de Probațiune, care furnizează informații privind realizarea programelor probaționale, aplicarea monitorizării electronice și tentativele de încălcare a măsurilor de protecție aplicate de către instanța de judecată;

10.7. procuraturile teritoriale, care furnizează registratorului informații cu privire la soluțiile dispuse de procuror la terminarea urmăririi penale potrivit prevederilor Codului de procedură penală nr. 122/2003;

10.8. Consiliul Național pentru Asistență Juridică Garantată de Stat, prin intermediul oficiilor teritoriale, care oferă asistență juridică gratuită victimelor violenței împotriva femeilor și a violenței în familie.

**11.** Destinatarii datelor sunt autoritățile publice, instituțiile și persoanele fizice sau juridice care, în temeiul legislației, sunt mandatate să primească, acceseze sau utilizeze informațiile conținute în sistem, exclusiv în scopul îndeplinirii atribuțiilor legale privind prevenirea și combaterea violenței:

11.1. ANPCV;

11.2. Ministerul Afacerilor Interne;

11.3. Ministerul Muncii și Protecției Sociale;

11.4. Ministerul Educației și Cercetării;

11.5. Ministerul Sănătății;

11.6. Ministerul Justiției;

11.7. agențiile teritoriale de asistență socială;

11.8. autoritățile de specialitate ale administrației publice locale de nivelul al doilea şi structurile deconcentrate:

11.9. subdiviziunile teritoriale ale poliției;

11.10. structurile teritoriale de asistență socială, structurile responsabile de asistența socială și protecția drepturilor copilului din municipiul Chișinău și din UTA Găgăuzia;

11.11. direcțiile generale de învățământ, tineret și sport;

11.12. instituțiile medico-sanitare publice și prestatorii de servicii medicale, indiferent de tipul de proprietate și forma de organizare juridică;

11.13. administrația publică locală de nivelul întâi;

11.14. comisiile pentru probleme sociale de pe lângă autoritățile administrației publice locale;

11.15 centrele/serviciile de asistență și protecție a victimelor violenței în familie și a copiilor lor și centrele/serviciile de asistență și consiliere pentru agresori;

11.16. procuraturile teritoriale;

11.17. instanțele de judecată;

11.18. Inspectoratul Național de Probațiune și birourile de probațiune;

11.19. penitenciarele;

11.20. alte organizații cu activități specializate în domeniu.

**Capitolul III**

**DREPTURILE ȘI OBLIGAȚIILE SUBIECȚILOR LA CREAREA, EXPLOATAREA ŞI UTILIZAREA „RS VioData”**

**Secțiunea 1**

**Drepturile și obligațiile posesorului și deținătorului „RS VioData”**

**12.** Posesorul și deținătorul are dreptul:

12.1. să utilizeze datele în cadrul „RS VioData” în scopul executării obligațiilor sale;

12.2. să elaboreze şi să modifice, în limitele competenței funcționale, cadrul normativ cu privire la „RS VioData”;

12.3. să solicite de la furnizorii de date asigurarea disponibilității datelor în vederea expunerii acestora în cadrul „RS VioData”;

12.4. să solicite de la furnizorii de date actualizarea sau corectarea datelor disponibile a fi vizualizate prin intermediul „RS VioData”, în caz de depistare a omisiunilor și a erorilor;

12.5. să utilizeze instrumentele de monitorizare și raportare oferite de sistem pentru a evalua activitatea, performanțele serviciilor și a identifica eventualele probleme sau deficiențe;

12.6. să dezvolte și implementeze noi funcționalități ale sistemului pentru îmbunătățirea serviciilor, adaptându-se la noi reglementări sau cerințe tehnice;

12.7. să ajusteze cerințele de securitate ale „RS VioData” la cerințele cadrului normativ în domeniul protecției datelor cu caracter personal;

12.8. să organizeze seminare şi instruiri de utilizare a „RS VioData”.

**13.** Posesorul și deținătorul este obligat:

13.1. să asigure condițiile juridice, organizatorice și financiare pentru funcționarea „RS VioData”;

13.2. să asigure suportul operațional pentru funcționarea continuă și eficientă a „RS VioData”, inclusiv implementarea măsurilor de backup și recuperare în caz de defecțiuni;

13.3. să inițieze procedura de suspendare a drepturilor de acces la „RS VioData” pentru nerespectarea regulilor, standardelor şi normelor generale acceptate în domeniul securității informaționale și regulilor de ținere a registrelor;

13.4. să elaboreze și să aprobe regulile tehnice de conectare și accesare a „RS VioData”, precum și modul de utilizare a acestuia de către utilizatori și să informeze despre modificările condițiilor tehnice de funcționare a „RS VioData”;

13.5. să asigure monitorizarea și evaluarea performanțelor „RS VioData”, precum și publicarea periodică a indicatorilor de activitate și performanță înregistrați de „RS VioData”;;

13.6. să intervină pentru investigarea, soluționarea, înlăturarea erorilor identificate sau comunicate de utilizatori;

13.7. să elaboreze, să aprobe și să publice pe interfața publică a „RS VioData” termenele și condițiile de utilizare a acestuia;

13.8. să asigure înregistrarea obiectelor informaționale, coerența și calitatea datelor generate în rapoartele statistice, precum și plenitudinea informațiilor colectate;

13.9. să propună soluții pentru perfecționarea şi eficientizarea procesului de funcționare a „RS VioData”, precum şi să le pună în aplicare;

13.10. să asigure integritatea informației în cadrul „RS VioData” pe segmentul său de responsabilitate;

13.11. să monitorizeze procesul de înregistrare și prelucrare a datelor în cadrul „RS VioData”;

13.12. să revizuiască modificările și exporturile de date referitoare la minori, înregistrate în jurnalul de audit al „RS VioData”, să supravegheze respectarea cerințelor de securitate a informației de către subiecții Registrului și să identifice și să documenteze cazurile sau tentativele de încălcare a acestora;

13.13. să monitorizeze respectarea cerințelor de securitate și conformitate ale „RS VioData” în domeniul protecției datelor cu caracter personal;

13.14. să asigure susținerea metodologică şi practică prin elaborarea de proceduri, reguli şi instrucțiuni în ceea ce privește înscrierea, acumularea, păstrarea, completarea, corectarea, sistematizarea şi utilizarea datelor, precum şi să asigure funcționarea „RS VioData”;

13.15. alte atribuții necesare pentru asigurarea bunei funcționări a „RS VioData”.

**Secțiunea a 2-a**

**Drepturile și obligațiile registratorului**

**14.** Registratorul are dreptul:

14.1. să vizualizeze și să editeze informații, rapoarte și statistici relevante generate din „RS VioData”, conform rolului atribuit;

14.2. să valideze și aprobe datele introduse de alți utilizatori, pentru a asigura corectitudinea și conformitatea acestora cu reglementările normative;

14.3. să acceseze informațiile care se conțin în „RS VioData” și care au fost prezentate de către acesta;

14.4. să efectueze modificări sau corectări, în cazul identificării erorilor, doar în conformitate cu reglementările și procedurile instituționale aprobate de furnizorul de date;

14.5. să înainteze posesorului și deținătorului propuneri privind modificarea actelor normative care reglementează funcționarea „RS VioData”;

14.6. să solicite și să primească de la posesor și deținător susținere metodologică și practică privind funcționarea „RS VioData”;

14.7. să prezinte propuneri posesorului și deținătorului „RS VioData” privind perfecționarea şi eficientizarea funcționării acestuia.

**15.** Registratorul este obligat:

15.1. să asigure corectitudinea, autenticitatea și veridicitatea datelor introduse în „RS VioData”;

15.2. să asigure actualizarea datelor introduse în „RS VioData”;

15.3. să asigure revizuirea datelor înregistrate în cazul existenței solicitării din partea posesorului și deținătorului;

15.4. să întreprindă măsuri pentru evitarea accesului neautorizat al persoanelor terțe;

15.5. să utilizeze funcționalitățile „RS VioData” în exclusivitate conform destinației acestora și în strictă conformitate cu cadrul normativ;

15.6. să utilizeze informația obținută din „RS VioData” doar în scopurile stabilite de legislație.

15.7. să introducă în mod complet și în termenele stabilite datele conform formularului de raportare, în conformitate cu prevederile metodologice și funcționale ale „RS VioData”;

15.8. să semneze formularele electronice cu semnătura electronică prevăzută de legislație, în scopul confirmării veridicității datelor.

**Secțiunea a 3-a**

**Drepturile și obligațiile furnizorului de date ale „RS VioData”**

**16.** Furnizorul de date are dreptul:

16.1. să înainteze posesorului și deținătorului „RS VioData” propuneri privind modificarea actelor normative ce reglementează funcționarea acestuia;

16.2. să solicite și să primească de la posesorul și deținătorul „RS VioData” ajutor metodologic și practic privind funcționarea acestuia;

16.3. să prezinte posesorului și deținătorului „RS VioData” propuneri privind perfecționarea și eficientizarea funcționării acestuia;

16.5. să acceseze informațiile care se conțin în „RS VioData”;

16.6. să utilizeze informațiile colectate pentru propriile scopuri administrative sau operaționale, respectând reglementările legale și protecția datelor cu caracter personal;

16.7. să colaboreze cu posesorul și deținătorul „RS VioData” pentru asigurarea securității accesului la „RS VioData” și să informeze despre orice acțiune suspicioasă de care are cunoștință și care ar putea să reprezinte un atentat la securitatea accesului la „RS VioData”.

**17.** Furnizorul de date este obligat:

17.1. să asigure corectitudinea, autenticitatea și veridicitatea datelor, inclusiv a datelor cu caracter personal furnizate;

17.2 să furnizeze informația doar în scopurile stabilite de legislație;

17.3. să respecte termenele și condițiile pentru raportarea și transmiterea datelor, în conformitate cu cerințele autorităților competente sau ale „RS VioData”;

17.4. să asigure funcționarea neîntreruptă a serviciilor web prin care sunt furnizate date în „RS VioData” în conformitate cu prevederile Conceptului SI „VioData”;

17.5. să întreprindă măsurile organizatorice și tehnice interne necesare pentru asigurarea protecției și a confidențialității datelor transmise către „RS VioData”;

17.6. să informeze posesorul și deținătorul „RS VioData” în cazul modificării datelor sau al structurii datelor furnizate.

**Secțiunea a 4-a**

**Drepturile și obligațiile destinatarului datelor „RS VioData”**

**18.** Destinatarul are dreptul:

18.1. să solicite şi să primească de la posesor și deținător accesul la datele/informațiile din „RS VioData” în conformitate cu scopul prelucrării şi rolul atribuit;

18.2. să înainteze posesorului și deținătorului „RS VioData” propuneri privind modificarea şi/sau completarea actelor normative care reglementează funcționarea „RS VioData”;

18.3. să prezinte propuneri posesorului și deținătorului „RS VioData” privind perfecționarea şi eficientizarea funcționării acestuia.

18.4. să participe la implementarea şi dezvoltarea „RS VioData”.

**19.** Destinatarul este obligat:

19.1. să utilizeze funcționalitățile „RS VioData” conform rolurilor şi permisiunilor atribuite;

19.2. să respecte condițiile tehnice de utilizare a „RS VioData”;

19.3. să întreprindă toate măsurile necesare pentru asigurarea regimului de confidențialitate şi securitate a datelor cu caracter personal în conformitate cu instrucțiunile posesorului și deținătorului „RS VioData” şi ale legislației privind protecția datelor cu caracter personal;

19.4. să nu întreprindă anumite acțiuni în vederea obținerii accesului neautorizat la informații, indiferent de metodă.

**Capitolul IV**

**ȚINEREA ȘI ASIGURAREA FUNCȚIONĂRII „RS VioData”**

**20.** „RS VioData” este ținut în modul și în condițiile prevăzute de art. 25 și 26 din Legea nr. 71/2007 cu privire la registre și ale prezentului Regulament.

**21.** Posesorul și deținătorul „RS VioData” efectuează administrarea acestuia cu ajutorul complexului de mijloace software şi hardware, în corespundere cu prezentul Regulament.

**22.** Interfața de utilizare a „RS VioData” este disponibilă în limbile română, rusă și engleză.

**23.** Obiectele informaționale şi scenariile de bază ale „RS VioData” sunt descrise la pct. 23-26 din anexa nr. 1.

**24.** „RS VioData” funcționează zilnic, 24/24, cu excepția timpului rezervat pentru lucrări de mentenanță, care sunt programate.

**25.** Păstrarea şi dezvoltarea „RS VioData” se asigură de către posesor și deținător până la adoptarea deciziei de scoatere a acestuia din exploatare. În cazul în care „RS VioData” este scos din exploatare, datele şi documentele conținute în acesta se transmit în arhivă conform legislației.

**Capitolul V**

**ÎNREGISTRAREA, MODIFICAREA, COMPLETAREA ȘI RADIEREA DATELOR DIN „RS VioData”**

**26.** Înregistrarea datelor cu privire la obiectele informaționale în „RS VioData” se efectuează de către registratori.

**27.** Înregistrarea se efectuează în ordine cronologică, fiecărei înregistrări fiindu-i atribuită data efectuării înscrierii în „RS VioData”.

**28.** Orice modificare şi completare în „RS VioData” a obiectelor informaționale, precum şi scoaterea din evidență a acestora, se efectuează doar în baza documentelor justificative, cu indicarea motivului ce confirmă veridicitatea acțiunilor efectuate în „RS VioData”.

**29.** Accesul la informația bazei de date pentru înregistrare va fi limitată în funcție de drepturile și rolurile specifice utilizatorilor. Fiecare categorie de utilizatori va avea acces la o interfață personalizată (diferită de cea a altor categorii de utilizatori) pentru vizualizarea și gestionarea informației bazei de date.

**30.** Fiecărui obiect informațional i se atribuie un cod unic de identificare generat de „RS VioData”, după introducerea completă sau parțială a datelor cu privire la obiectul informațional.

**31.** Codul de identificare a înregistrării este unic, invariabil și nu poate fi atribuit altor înregistrări, inclusiv după radierea acestuia din „RS VioData”.

**32.** Registratorii se vor autentifica în „RS VioData” prin intermediul serviciului electronic guvernamental de autentificare și control al accesului (MPass).

**33.** Modificarea, corectarea, completarea sau radierea datelor din „RS VioData” de către registratori se efectuează cu indicarea motivului ce confirmă veridicitatea acțiunilor efectuate, posesorul oferind posibilitatea de modificare a datelor introduse anterior.

**34.** „RS VioData” asigură posibilitatea accesării și vizualizării informației la orice etapă de modificare și completare a datelor, precum și evidența tuturor modificărilor și completărilor.

**35.** Orice modificare şi completare în „RS VioData” a obiectelor informaționale, precum şi scoaterea din evidență a acestora, se efectuează doar în baza documentelor justificative, cu indicarea motivului ce confirmă veridicitatea acțiunilor efectuate în „RS VioData”.

**36.** Pentru modificarea datelor se impun următoarele restricții:

36.1. registratorii pot modifica datele doar în conformitate cu atribuțiile pe care le au în cadrul „RS VioData” în temeiul unor motive și/sau al documentelor justificative, iar actualizarea datelor nu este considerată corectare a acestora;

36.2. utilizatorii datelor nu sunt în drept să modifice datele obținute din „RS VioData”, iar la utilizarea acestora sunt obligați să indice sursa lor;

36.3. alte categorii de subiecți sunt restricționați în utilizarea datelor din „RS VioData” în conformitate cu prevederile legislației din domeniul protecției datelor cu caracter personal.

**37.** Toate modificările operate în „RS VioData” se păstrează în ordine cronologică, cu păstrarea nemijlocită a istoricului acestora. Modificarea sau completarea datelor nu afectează accesarea și vizualizarea informației din Registru.

**38.** „RS VioData” utilizează datele până la atingerea scopului, ulterior permite arhivarea datelor și a documentelor în format electronic, în vederea eficientizării procesului de prelucrare și furnizare către utilizator a informației documentate.

**39.** Termenul de păstrare a documentelor electronice este identic cu termenul prevăzut de cadrul normativ pentru păstrarea documentelor echivalente pe suport de hârtie.

**40.** Indiferent de nivelul de acces al utilizatorului, dreptul de acces nu trebuie să posede dreptul de a suprima direct înregistrările bazei de date, fiind admisă doar schimbarea statutului înregistrării ce urmează a fi eliminată. De asemenea, nu se va admite modificarea directă a datelor din „RS VioData”, fără a fi coordonate și aprobate de către posesor și deținătorul „RS VioData”.

**41.** Orice modificare a informației unei înregistrări, schimbare a statutului înregistrării, adăugare a unor înregistrări noi va fi înscrisă, arătând momentul de timp și utilizatorul care a efectuat modificarea. Pentru fiecare modificare „RS VioData” va salva în evenimentul jurnalizat modificarea efectuată.

**Capitolul VI**

**ASIGURAREA PROTECȚIEI ŞI SECURITĂȚII INFORMAȚIEI DIN „RS VioData”**

**Secțiunea 1**

**Drepturile subiecților de date cu caracter personal și protecție a datelor**

**42.** Datele din „RS VioData” fac parte din categoria datelor care necesită a fi protejate. Asigurarea securității, confidențialității și a integrității datelor prelucrate în cadrul sistemului se realizează de către subiecții cu drepturi de acces, cu respectarea strictă a cerințelor privind protecția datelor cu caracter personal.

**43.** Posesorul și deținătorul „RS VioData” are obligația de a asigura recepționarea, examinarea și furnizarea unui răspuns la cererile formulate de subiecții de date, în legătură cu exercitarea drepturilor garantate de Legea privind protecția datelor cu caracter personal, în termenele și condițiile prevăzute de cadrul legal aplicabil.

**44.** Protecția datelor din „RS VioData” se asigură prin implementarea următoarelor măsuri:

44.1. autentificarea securizată prin utilizarea serviciului electronic (MPass) pentru acces controlat;

44.2. controlul accesului care presupune restricționarea accesului în funcție de rolurile și atribuțiile utilizatorilor;

44.3. protecția împotriva accesului neautorizat prin prevenirea conexiunilor frauduloase și a interceptărilor de date;

44.4. criptarea datelor prin aplicarea măsurilor criptografice pentru protejarea informațiilor sensibile;

44.5. jurnalizarea activităților ce presupune monitorizarea accesului și a modificărilor prin serviciul (MLog);

44.6. realizarea copiilor de siguranță prin efectuarea periodică a backupurilor pentru prevenirea pierderii de date;

44.7. utilizarea exclusivă a software-ului licențiat pentru evitarea riscurilor de incidente cibernetice;

44.8. asigurarea continuității activității în cazul producerii unor incidente cibernetice.

**45.** Accesul la datele prelucrate în „RS VioData” este permis doar persoanelor și entităților autorizate, în condițiile legii. Destinatarii pot include:

45.1. instituțiile publice competente în exercitarea atribuțiilor legale;

45.2. subiecții datelor cu caracter personal, în limitele drepturilor garantate de legislație;

45.3. partenerii contractuali implicați în furnizarea de servicii, cu respectarea măsurilor de protecție a datelor;

45.4. alte autorități prevăzute de lege.

**46.** Transferul datelor către terți, inclusiv în afara țării, se efectuează doar în cazul în care:

46.1. există un temei legal clar stabilit;

46.2. sunt implementate măsuri adecvate de securitate și confidențialitate;

46.3. sunt respectate standardele internaționale privind protecția datelor.

**Secțiunea a 2-a**

**Protecția specifică a datelor cu caracter personal al minorilor**

**47.** În vederea asigurării unui grad sporit de protecție a drepturilor fundamentale ale copiilor, prelucrarea datelor cu caracter personal referitoare la minori în cadrul „RS VioData” se realizează în conformitate cu principiile legalității, echității, transparenței, minimizării datelor și protecției interesului superior al copilului.

**48.** Se instituie un regim diferențiat de prelucrare a datelor minorilor, având în vedere caracterul vulnerabil al acestora, riscurile de identificare indirectă sau utilizării neautorizate a datelor.

**49.** Rapoartele statistice, analitice sau de monitorizare generate din „RS VioData”, indiferent de destinație sau utilizator, nu vor conține date cu caracter personal sau elemente care permit identificarea directă sau indirectă a minorilor.

**50.** Datele referitoare la minorii implicați în cazuri de violență vor fi automat pseudonimizate sau agregate, fiind eliminate următoarele elemente: numele și prenumele, codul personal, adresele exacte, alte atribute care permit corelarea cu identitatea reală.

**51.** Fiecare caz care implică un minor este etichetat automat de sistem ca „sensibil”, iar toate accesările sunt supuse auditării, monitorizării și justificării.

**52.** Prelucrarea datelor cu caracter personal ale minorilor fără consimțământul expres al reprezentantului legal este permisă numai dacă:

52.1. este necesară pentru prevenirea sau combaterea violenței în familie;

52.2. este realizată de o autoritate publică cu atribuții legale în domeniu;

52.3. există un interes public major, bine determinat și proporțional, fundamentat în normele legale.

**53.** În toate cazurile prevăzute la pct. 52, se aplică măsuri suplimentare de protecție, inclusiv:

53.1. minimizarea datelor colectate,

53.2. limitarea accesului doar la utilizatorii strict necesari,

53.3. interzicerea transmiterii ulterioare a datelor fără temei legal.

**Secțiunea a 3-a**

**Normele de conduită și gestionarea incidentelor**

**54.**Angajații care utilizează „RS VioData” sunt obligați să respecte următoarele norme de conduită:

54.1. asigurarea confidențialității datelor și prevenirea divulgării neautorizate;

54.2. utilizarea sistemului exclusiv în scopuri profesionale;

54.3. respectarea instrucțiunilor și a politicilor instituționale privind protecția datelor;

54.4. evitarea accesului neautorizat la date;

54.5. raportarea imediată a oricărui incident de securitate constatat.

Încălcarea acestor norme atrage răspunderea disciplinară, contravențională sau penală, conform legislației și regulamentelor interne aplicabile.

**55.**Orice angajat care ia cunoștință despre un incident cibernetic are obligația de a-l raporta imediat.

**56.**Posesorul și deținătorul este obligat să dispună de un plan de continuitate a activității, pentru minimizarea impactului incidentelor asupra funcționării „RS VioData”.

**57.** În cazul producerii unui incident de securitate care compromite integritatea, disponibilitatea sau confidențialitatea datelor cu caracter personal prelucrate prin intermediul „RS VioData”, posesorul și deținătorul este obligat să aplice măsuri imediate de răspuns și de remediere, în conformitate cu politicile interne de securitate și a cadrului normativ.

**58.** Posesorul și deținătorul și furnizorii de date „RS VioData” de date sânt obligați să notifice Centrul Național pentru Protecția Datelor cu Caracter Personal despre cazurile de utilizare ilegală a datelor cu caracter personal imediat sau cel târziu în termen de 72 de ore din momentul depistării lor, în conformitate cu prevederile Legii nr. 142/2018 cu privire la schimbul de date și interoperabilitate.

**59.** Dacă cazurile de utilizare ilegală a datelor cu caracter personal are un risc ridicat pentru drepturile și libertățile persoanelor vizate, posesorul și deținătorul va informa imediat persoanele vizate afectate, indicând natura incidentului, posibilele consecințe și măsurile luate pentru limitarea efectelor.

**60.** Se instituie un mecanism intern de gestionare a incidentelor de securitate, care include:

60.1. desemnarea unui responsabil cu securitatea informațiilor;

60.2. menținerea unui registru al incidentelor;

60.3. audituri tehnice periodice privind reziliența sistemului;

60.4. instruirea utilizatorilor autorizați privind raportarea promptă a incidentelor.

**61.** Toate incidentele de securitate, inclusiv cele minore sau tentativele eșuate, vor fi documentate în sistemul de jurnalizare (loguri de audit) și puse la dispoziția autorităților competente, la solicitare.

**Capitolul VII**

**CONTROLUL ȘI RESPONSABILITATEA**

**62.** Ținerea „RS VioData” este supusă controlului intern și extern, în conformitate cu cadrul normativ.

**63.** Controlul intern asupra modului de ținere a „RS VioData” se realizează de către posesorul și deținătorul acestuia;

**64.** Controlul extern asupra respectării cerințelor privind crearea, ținerea și reorganizarea „RS VioData” se efectuează de către autoritățile abilitate cu atribuții în domeniul auditului informatic.

**65.** Responsabilitatea pentru veridicitatea și corectitudinea datelor incluse în „RS VioData”, precum și pentru respectarea obligației de înregistrare, revine furnizorilor, registratorilor, iar în cazul datelor proprii, posesorului și deținătorului „RS VioData”.

**66.** Funcționarea „RS VioData” se suspendă de către posesor și deținător, în cazul apariției uneia dintre următoarele situații:

66.1. efectuarea lucrărilor profilactice ale complexului de mijloace software și hardware al sistemului;

66.2. încălcarea cerințelor sistemului securității informației, dacă aceasta prezintă pericol pentru funcționarea sistemului;

66.3. apariția dificultăților tehnice în funcționarea complexului de mijloace software și hardware al sistemului;

66.4. la cererea scrisă a posesorului sau deținătorului;

66.5. în cazul apariției impedimentelor justificatoare.

**67.** Controlul legalității operațiunilor de prelucrare a datelor cu caracter personal, desfășurate în „RS VioData”, se efectuează de către Centrul Național pentru Protecția Datelor cu Caracter Personal.